ALMA TSAPTER 29\nSi Alma nagmawot na magkurahaw nin pagsosolsol na may pagkapatotoo na arog kan anghel--- An kagurangnan nagtao nin mga paratukdo para sa gabos na mga nasyon--- Si Alma nagpamuraway sa gibo nin Kagurangnan asin sa trayumpo ni Ammon asin kan saiyang mga katugangan.\nO na ako kuta na sarong anghel, asin kuta na igwa nin pagmamawot sa sakuyang puso, na ako mapaduman asin magtaram na may trumpa nin Diyos, may sarong boses na makapagpayugyog nin kinaban, asin magkurahaw nin pagsosolsol sa lambang katawohan!\n2 Iyo, ako magdedeklara sa lambang kalag, na may arog sa boses nin daguldol, pagsosolsol asin an plano nin pagtutubos, na tanganing sinda magsosolsol asin magdulok sa satuyang Diyos, na tanganing dae na magkakaigwa pa nin dagdag na pagkamundo sa kabilugan na lalawgon kan kinaban.\n3 Pero hilnga, ako sarong tawo, asin nakakagibo nin kasalanan sa sakuyang pagmamawot; nin huli ta ako dapat na magin kontento sa mga bagay na an Kagurangnan iyo an nagpalaen para sakuya.\n4 Ako dae dapat na ipaggiit an sakuyang mga kamawotan, an pusog na dekrito nin sarong hustong Diyos, nin huli ta ako nakakaaram na saiyang pinagtatao sa mga tawo an uyon sa saindang kamawotan, magin ini mangyari na pasiring sa kagadanan o pasiring sa buhay; iyo, ako nakakaaram na saiyang pinagpapalaen sa mga tawo, iyo, nagsugo sa sainda nin mga dekrito na dae mababago, na uyon sa saindang mga kagustuhan, magin an mga ini mangyari pasiring sa kaligtasan o pasiring sa kapahamakan.\n5 Iyo, asin ako nakakaaram na an marhay asin maraot nag-abot sa atubangan nin gabos na mga tawo; siya na dae nakakaaram nin marhay gikan sa maraot daeng kabasolan; pero siya na nakakaaram nin marhay asin maraot, saiya itinatao an uyon sa saiyang mga kamawotan, magin saiyang ipinagmamawot an marhay o an maraot, buhay o kagadanan, kaogmahan o kaguyakuyan nin konsensiya.\n6 Ngonian, nahihiling na ako nakakaaram kaining mga bagay, tadaw ta dapat pa akong magmawot nin mas pa na tanganing gibohon an trabaho na kun saen ako pinag-apudan?\n7 Tadaw ta dapat pa akong magmawot na ako kuta na dapat sarong anghel, na tanganing ako makakapagtaram sa gabos na mga puro nin kinaban?\n8 Nin huli ta hilnga, an Kagurangnan an naggigibong itao sa gabos na mga nasyon, sa saindang sadireng nasyon asin dila, na tanganing magtukdo kan saiyang mga tataramon, iyo, na yaon sa kadunungan, an gabos na saiyang nahihiling na maninigo na sinda dapat na magkaigwa; kun kaya satuyang mahihiling na an Kagurangnan naggigibong magpahayag na may kadunungan, na uyon sa kahustuhan asin katotoohan.\n9 Ako nakakaaram kaidtong bagay na an Kagurangnan iyo an nagsugo sakuya, asin ako nagpamuraway kaini. Ako dae nagpamuraway para sa sakuyang sadire, pero ako nagpamuraway sa mga bagay na an Kagurangnan iyo an pinagsusugo sakuya; iyo, asin iyo ini an sakuyang kamurawayan, na baka ako puwedeng magin sarong instrumento sa mga kamot nin Diyos na tanganing magdara nin mga kalag pasiring sa pagsosolsol; asin iyo ini an sakuyang kaogmahan.\n10 Asin hilnga, kan ako makahiling nin kadakul kong mga katugangan na tunay na nagpenitensiya, asin nagdudulok sa Kagurangnan na saindang Diyos, saka pa lamang ako nakagiromdom kun ano baya an naginibohan nin Kagurangnan para sakuya, iyo, na saiyang nadangog an sakuyang pangadyeon; iyo, saka pa lamang ako nakagiromdom kan saiyang maheherakon na takyag na saiyang ipinag-unat pasiring sakuya.\n11 Iyo, asin ako man nakagiromdom sa pagkasakop kan sakuyang mga ama; nin huli ta ako nakakasegurong may pagkaaram na an Kagurangnan naghimong iligtas sinda paluwas sa pagka-uripon, asin sa paaging ini pinag-establisa an saiyang simbahan; iyo, an Kagurangnang Diyos, an Diyos ni Abraham, an Diyos ni Isaac, asin an Diyos ni Jacob, iyo an nagligtas sainda paluwas sa pagka-uripon.\n12 Iyo, sakuya pirmeng nagigiromdoman an pagkasakop kan sakuyang mga ama; asin iyo man sanang Diyos an nagligtas sainda paluwas sa mga kamot kan mga Ehipsiyano an nagligtas sainda paluwas sa pagka-uripon.\n13 Iyo, asin an iyo man sanang Diyos an nag-establisa kan saiyang simbahan sa pag-iriba ninda; iyo, asin na iyo man sanang Diyos an nag-apud sakuya sa paagi nin sarong banal na pangangapudan, na tanganing magbalangibog nin tataramon para kaining mga katawohan, asin ngani iyo an nakapagtao sakuya nin grabeng trayumpo, na kun saen an sakuyang kaogmahan napano.\n14 Pero ako dae nag-oogma sa sadire ko man sanang trayumpo, pero an sakuyang kaogmahan mas lalong napanoan nin huli kan trayumpo kan sakuyang mga katugangan, na naggikan pa sa kadagaan nin Nephi.\n15 Hilnga, sinda nagtrabahong gayo, asin nakapagdara nin kadakul na mga bunga; asin gurano daw kadakula an magi nindang premyo!\n16 Ngonian, kan ako makapaghorop-horop na kan trayumpo kaining sakuyang mga katugangan an sakuyang kalag dinara paharayo, magin hanggan sa pagseparar kaini gikan sa hawak, arog kaidto, grabeng gayo an sakuyang kaogmahan.\n17 Asin ngonian lugod an Diyos iyo an magtatao sainda, na sakuyang mga katugangan, na tanganing sinda puwedeng magtukaw sa kahadean nin Diyos; iyo, asin man an gabos sainda na iyo an bunga kan saindang mga pagtrabaho na sinda dae magpasiring sa luwas, pero na sinda puwedeng mag-omaw saiya sagkod pa man. Asin lugod an Diyos maggawad na ini puwedeng mangyayari na uyon sa sakuyang mga tataramon, magin habang ako nagtataram pa sana. Amen.\n# posted by Unknown @ 12/27/2005 10:24:00 AM\nALMA TSAPTER 28\nAn mga Lamanita nagkadaraog sa sarong dakulang ralabanan--- Mga makasampulong manribo-ribo an nagkagaradan--- An makasalanon nagpasiring sa sarong estado nin daeng katapusan na pagtatangis; an mga matatanos nakaguno nin daeng-tapos na pagka-ogma.\nAsin ngonian ini nangyaring naglipas na pagkatapos na mapamugtak na an mga katawohan ni Ammon sa kadagaan nin Jershon, asin may simbahan man na ipinagtugdok sa kadagaan nin Jershon, asin an mga kasoldaduhan kan mga Nephita ipinamugtak sa palibot kan kadagaan nin Jershon, iyo, sa gabos na mga sagkod sa palibot kan kadagaan nin Zarahemla; hilnga an mga kasoldaduhan kan mga Lamanita nagsunod sa saindang mga katugangan pasiring sa kaparangan.\n2 Asin kaya nagkaigwa nin sarong dakulang ralabanan; iyo, magin ini an saro na dae pa nanggad napabantog sa gabos na mga katawohan sa kadagaan magpoon pa sa panahon na si Lehi naghale sa Jerusalem; iyo, asin makasampulong manribo-ribo kan mga Lamanita an nagkagaradan asin nagkawaratak-watak paharayo.\n3 Iyo, asin man nagkaigwa nin sarong dakulang paggagaradan sa pag-iriba nin mga katawohan nin Nephi; daeng pagkukulang, an mga Lamanita nagdurulagan asin nagkawaratak-watak, asin an mga katawohan nin Nephi nagbaralik giraray sa saindang mga kadagaan.\n4 Asin ngonian iyo ini an sarong panahon na nagkaigwa nin sarong dakulang pagkamundo asin pagtatangis na madadangog sa kabilugan kan gabos na kadagaan, sa pag-iriba kan gabos na mga katawohan nin Nephi---\n5 Iyo, an paghiribi kan mga balo na nagmumundo para sa saindang mga agom na lalake, asin man kan mga ama na nagmumundo para sa saindang mga akeng lalake, asin an mga kadaragahan para sa saindang mga tugang na lalake, iyo, an tugang na lalake para sa ama; asin kaya an paghibi nin pagmumundo nadangog sa pag-iriba ninda gabos, pagmumundo para sa saindang mga kalahi na nagkagaradan na.\n6 Asin ngonian may kaseguruhan na iyo ini an sarong makamondoon na aldaw; iyo, sarong panahon nin solemnidad, asin sarong panahon nin mas pang pag-aayuno asin pagpapangadye.\n7 Asin kaya nagtapos an ika-kinseng taon nin pagpapamahala kan mga huwes sa mga katawohan nin Nephi;\n8 Asin iyo ini an talaan ni Ammon asin kan saiyang mga katugangan, an saindang mga paglalakbay sa kadagaan nin Nephi, an saindang mga kasakitan sa kadagaan, an saindang mga kamondoan, asin saindang mga pagtitios, asin an saindang dae masasabutan na kaogmahan, asin pag-ako asin an kaligtasan kan mga katugangan sa kadagaan nin Jershon. Asin ngonian lugod an Kagurangnan, an Paratubos nin gabos na mga tawo, magbendisyon kan saindang mga kalag sagkod pa man.\n9 Asin iyo ini an talaan kan mga giyera asin mga pag-iiriwal-iwal sa mga pag-iriba kan mga Nephita asin kan mga Lamanita; asin an ika-kinseng taon kan pagpapamahala nin mga huwes nagtapos.\n10 Asin magpoon sa enot na taon hanggan sa ika-kinse nagdara sa paglipas nin kapahamakan sa kadakul na rinibong buhay; iyo, iyo ini an nagdara na maglipas an sarong pano ni makangorongirhat na eksena nin pagbulos kan dugo.\n11 Asin an mga hawak nin kadakul na mga rinibo nakahutad na gayo sa ibabaw nin daga, habang ang mga hawak nin kadakul na mga rinibo nagkaparatong-patong sa ibabaw nin lalawgon kan daga; iyo, asin kadakul na rinibo an nagmumundo para sa pagkawara kan saindang kalahi, nin huli ta sinda igwa nin rason na matakot, uyon sa mga pangako nin Kagurangnan, na sinda mapaduman sa sarong estado nin daeng katapusan na pagtatangis.\n12 Habang an kadakul na mga rinibo kan mga iba man totoo nanggad na nagmundo para sa kawaraan kan saindang mga kalahi, alagad sinda nag-oogma asin nagpapamuraway sa paglaom, asin nagin maaram, uyon sa mga pangako nin Kagurangnan, na sinda mabuhay-liwat tanganing mag-eerok sa may toong kamot nin Diyos, na yaon sa sarong estado nin mayong katapusan na kaogmahan.\n13 Asin kaya satuyang mahihiling kun gurano kadakula an daeng pagkapantay-pantay nin tawo nin huli kan kasalanan asin kalapasan, asin an kapangyarihan kan diyablo, na minaabot sa paagi kan padayang mga plano na saiyang pinaggigibo tanganing siloon an mga puso nin mga tawo.\n14 Asin kaya satuyang mahihiling an dakulang pangapudan nin pagmaigot nin mga tawo na magtrabaho sa mga ubasan nin Kagurangnan; asin kaya satuyang mahihiling an dakulang rason nin pagkamundo, asin man nin pagka-orogma--- pagkamondo nin huli kan kagadanan asin kapahamakan sa pag-iriba nin mga tawo, asin kaogmahan nin huli kan liwanag ni Cristo sa buhay.\n# posted by Unknown @ 12/27/2005 10:02:00 AM\nALMA TSAPTER 27\nAn Kagurangnan nagsugo ki Ammon na pangenotan an mga katawohan nin Anti-Nephi-Lehi pasiring sa kaligtasan--- Sa pakipaghilingan ki Alma, an kaogmahan ni Ammon iyo an nakaubos kan saiyang kusog--- An mga Nephita ipinagtao sainda an kadagaan nin Jershon--- Sinda pinag-apoud na mga katawohan ni Ammon.\nNgonian ini nangyaring naglipas na kan ining mga Lamanita na nakigiyera kontra sa mga Nephita nakanagbo, pagkatapos kan saindang pakipaglaban na tanganing destrosohon sinda, na mayong kamugtakan an pagmawot kan saindang kapahamakan, sinda nagbaralik giraray sa kadagaan nin Nephi.\n2 Asin ini nangyaring naglipas na an mga Amalekita, nin huli kan saindang kadaugan grabeng gayo an kaanggutan. Asin kan saindang nahiling na dae ninda makakayanan an pagbalos laban sa mga Nephita, sinda nagpoon na pukawon an mga katawohan na maanggot laban sa saindang mga katugangan, an mga katawohan nin Anti-Nephi-Lehi; kun kaya sinda nagpoon giraray na destrosohon sinda.\n3 Ngonian ining mga katawohan giraray nagsayuma na kuahon an saindang mga armas, asin sinda nagsapo sa saindang mga sadire na paggaradanon na uyon sa mga pagmamawot kan saindang mga kaiwal.\n4 Ngonian kan si Amaron asin an saiyang mga katugangan nasaksihan ining gibo nin kapahamakan sa pag-iriba ninda na saindang gayong kinamumutan, asin sa pag-iriba ninda na nagmumuot nin gayo sainda--- nin huli ta sinda pinagtrato bilang garo bagang mga anghel na ipinadara gikan sa Diyos na tanganing iligtas sinda gikan sa daeng katapusan na kapahamakan--- kun kaya, kan si Ammon asin an saiyang mga katugangan nahiling ining dakulang gibo nin kapahamakan, sinda nadara na may pagdamay, asin sinda nagsabi sa hade:\n5 Tugutan pong pagtiriponon na magkasararo ining mga katawohan nin Kagurangnan, asin magpasiring kita sa kadagaan nin Zarahemla sa satuyang mga katugangan an mga Nephita, asin magdulag paharayo sa mga kamot nin satuyang mga kalaban, na tanganing kita dae madestroso.\n6 Alagad an hade nagsabi sa sainda: Hilnga, an mga Nephita iyo an magdedestroso satuya, nin huli kan kadakul na mga paggadan asin mga kasalanan na satuyang naginibohan laban sainda.\n7 Asin si Ammon nagsabi: Ako mapaduman asin mahapot sa Kagurangnan, asin kun siya masabi sa satuya, magpaduman pasiring sa satuyang mga katugangan, maduruman daw kamo?\n8 Asin an hade nagsabi sa sainda: Iyo, kun an Kagurangnan masabi sa samuya na magpaduman, kami mapaduman sa samuyang mga katugangan, asin kami magigin mga urupon ninda hanggan samuyang mahirahay sa sainda an kadakul na mga panggagadan asin mga kasalanan na samuyang nagkaginibohan laban sa sainda.\n9 Alabad si Ammon nagsabi sa saiya: Ini kontra sa ley kan satuyang mga katugangan, na pinag-establisa sa paagi kan sakuyang ama, na magkaigwa nin anuman na mga uripon sa pag-iriba ninda; kun kaya kita mapaduman asin magtiwala na sana sa mga pagkaherak kan satuyang mga katugangan.\n10 Alagad an hade nagsabi sa saiya: Ihapot mo sa Kagurangnan, asin kun siya magsabi sa satuya na magduman, kami maduruman; kun dae man kami mapapara sa kadagaan.\n11 Asin ini nangyaring naglipas na si Ammon naghale asin naghapot sa Kagurangnan, asin an Kagurangnan nagsabi sa saiya:\n12 Darahon mo ining mga katawohan paluwas kaining kadagaan, na tanganing sinda dae mapapara; nin huli ta si Satanas igwa nin grabeng pagkapot sa mga puso kan mga Amalekita, na iyo an nagparapukaw sa mga Lamanita na magka-aranggot laban sa saindang mga katugangan na tanganing garadanon sinda; kun kaya magruluwas kamo kaining kadagaan; asin paladan ining mga katawohan kaining henerasyon, nin huli ta ako an mag-iingat sainda,\n13 Asin ngonian ini nangyaring naglipas na si Ammon nagduman asin sinabi sa hade an gabos na mga tataramon na an Kagurangnan ipinagsabi sa saiya.\n14 Asin saindang pinagtiripon na magkasararo an gabos nindang mga katawohan, iyo, an gabos na mga katawohan nin Kagurangnan, asin pinagtipon na magkasararo an gabos nindang mga kakarnerohan asin mga kabakahan, asin naghale paluwas sa kadagaan, asin nakaabot sa may kaparangan na iyo an nagbabanga kan kadagaan nin Nephi gikan sa kadagaan nin Zarahemla, asin nakaabot sa harani kan mga kasagkoran nin kadagaan.\n15 Asin ini nangyaring naglipas na si Ammon nagsabi sa sainda: Hilnga, ako asin an sakuyang mga katugangan mapaduman pasiring sa kadagaan nin Zarahemla, asin kamo digde sana ngona hanggan sa samuyang pagbalik; asin samuyang susubukan an mga puso kan samuyang mga katugangan, na kun baya gusto ninda na kamo pagpasiriring sa saindang kadagaan.\n16 Asin ini nangyaring naglipas na habang si Ammon nagpasiring na sa kadagaan, na tanganing siya asin an saiyang mga katugangan nakipaghiligan ki Alma, sa may lugar na nasambit; asin hilnga, iyo idto an pano nin kaogmahan na pagkahirilingan.\n17 Ngonian an kaogmahan ni Ammon grabeng gayo na tanganing magin siya napano; iyo, siya nahalon sa kaogmahan kan saiyang Diyos, magin hanggan sa pagkaubos kan saiyang kusog; asin siya natumba giraray sa daga.\n18 Ngonian bako daw na iyo ini an sobrang gayong kaogmahan? Hilnga, iyo ini an kaogmahan na dae namatean laen lang s mga tunay na nagpenitensiya asin mga mapagkumbabang parahanap nin kaogmahan.\n19 Ngonian an kaogmahan ni Alma kan magkahilingan kan saiyang mga katugangan tunay talagang totoo, asin man an kaogmahan ni Aaron, ni Omner, asin ni Himni; pero hilnga an saindang kaogmahan bako na minasobra sa saindang kusog.\n20 Asin ngonian ini nangyaring naglipas na si Alma iyo an nangenotan sa saiyang mga katugangan pabalik sa kadagaan nin Zarahemla; magin pasiring sa saiyang sadireng harong. Asin sinda nagduman asin ipinagsabi sa pamayong huwes an gabos na mga bagay na nangyari sa sainda sa kadagaan nin Nephi, sa pag-iriba kan saindang mga katugangan, an mga Lamanita.\n21 Asin ini nangyaring naglipas na an pamayong huwes nagpadara nin sarong proklamasyon sa kabilugan kan gabos na kadagaan, na nagmamawot sa boses kan mga katawohan manungod sa pagtatanggap kan saindang mga katugangan, na iyo ngani an mga katawohan nin Anti-Nephi-Lehi.\n22 Asin ini nangyaring naglipas na an boses nin mga katawohan nag-abot, na nagsasabi: Hilnga, samuyang itatao an kadagaan nin Jershon, na yaon sa may sirangan sa may dagat, na nagtatakin sa kadagaan nin Masagana, na yaon sa may timog na kadagaan nin Masagana; asin an kadagaang ini nin Jershon iyo an kadagaan na samuyang itatao sa samuyang mga katugangan para magin kamanahan.\n23 Asin hilnga, samuyang ipapamugtak an satuyang mga kasoldaduhan sa katahawan nin kadagaan nin Jershon asin sa kadagaan nin Nephi, na tanganing samuyang maprotektahan an satuyang mga katugangan na yaraon sa kadagaan nin Jershon; asin ini satuyang gibohon para sa satuyang mga katugangan, sa kadahilanan kan saindang pagkatakot na magkapot nin mga armas sa pakipaglaban sa saindang mga katugangan na baka baya sinda makagibo nin kasalanan; asin iyo ini an saindang dakulaon na katakutan na nag-abot nin huli kan saindang makuniot na pagsosolsol na sainda nang nagibo, sa kadahilanan kan saindang kadakul na panggagadan asin kan saindang makangirhat na kadaendatahan.\n24 Asin ngonian hilnga, iyo ini an satuyang gigibohon sa satuyang mga katugangan, na tanganing saindang manahon an kadagaan nin Jershon; asin satuyang babantayan sinda gikan sa saindang mga kaiwal sa paagi kan satuyang mga kasoldaduhan, sa kondisyon na sinda magtatao satuya nin sarong parte kan saindang kabuhayan na magtatabang satuya na tanganing mamanteniron nyato an satuyang kasoldaduhan.\n25 Ngonian, ini nangyaring naglipas na kan si Ammon nadangog ini, siya nagbalik sa mga katawohan ni Anti-Nephi-Lehi, asin man kaiba niya si Alma, pasiring sa kaparangan, kun saen saindang ipinatindog an saindang mga tolda, asin ipinagbalangibog sa sainda an gabos kaining mga bagay. Asin si Alma man ipinag-estorya sa sainda an saiyang pagbago, kaiba si Ammon asin si Aaron, asin an saiyang mga katugangan.\n26 Asin ini nangyaring naglipas na ini nagkausa nin kadakulang kaogmahan sa pag-iriba ninda. Asin sinda nagpaduruman pasiring sa kadagaan nin Jershon, asin pinagkuang pagsadirehon an kadagaan nin Jershon; asin sinda pinag-apud kan mga Nephita na mga katawohan ni Ammon; kun kaya sinda pinaglaen sa paagi kaining pangaran magpoon kaidto.\n27 Asin sinda nasa pag-iriba nin mga katawohan kan Nephi, asin man napabilang sa pag-iriba nin mga katawohan na yaraon sa simbahan nin Diyos. Asin sinda man napalaen nin huli kan saindang pagpapakatotoo mapanungod sa Diyos, asin man mapanungod sa mga tawo; nin huli ta sinda may pagkaperpekto na gayong honesto asin pagkamatanos sa gabos na mga bagay; asin sinda mapusog sa pagtubod ki Cristo, magin hanggan sa katapusan.\n28 Asin saindang pinaghiling na an pagpapabulos nin dugo kan saindang mga katugangan bilang sarong pinakadakulang kaongisan; asin sinda nanggad dae mapipirit na magkapot nin mga armas laban sa saindang mga katugangan; asin sinda dae naghihiling sa kagadanan na may anuman sikdo nin pagkatakot, nin huli kan saindang paglaom asin mga paniniwala ki Cristo asin an pagkabuhay-liwat; kun kaya an kagadanan pinaghalon na sa sainda sa paagi nin kapangganahan ni Cristo sa ibabaw kaini.\n29 Kun kaya, sinda magsasapo nin kagadanan sa pinakamagabaton asin pinakamamondoon na manera na puwedeng ipaghatol sa paagi kan saindang mga katugangan, bago pa man mangyari na kumapot nin espada o panusok sa paghampak sainda.\n30 Asin kaya sinda nagin sarong makatotohanan asin namumutan na mga katawohan, sarong mas na pinaurog na mga katawohan nin Kagurangnan.\n# posted by Unknown @ 12/26/2005 11:12:00 AM


Nali an mga Pilipino sa politiko o opisyal kan gobyerno na may kusog boot na maggibo kan mga bagay na marhay pero bakong popular.\nLakop sa mainstream asin social media, sa radio, asin tv, an kaogmahan kan mga Pilipino sa ginigibo ni Mayor Isko Moreno Domagoso sa Ciudad nin Manila, an cavesera kan nasyon, na malinigan nin mga illegal poon mga paratinda, paradahan, eskwaters, maaating kanal/estero, aponan basura pati pag-odo sa mga plaza poon sa primerong semana kan saiyang bagong administrasyon.\nMala ta may mga Bikolano ngani na gusto na tulos pa presidentihon kan Pilipinas si Isko maski sabi niya ngani dai pa man siya minapoon kan saiyang programa sa Manila.\nAn ginigibo niya totoong dai ginibo kan naka-aguing alkalde poon ki Amang Rodriguez, Arsenio Lacson, Antonio Villegas, Ramon Bagatsing, Alfredo Lim, Herminio Atienza asin Erap Estrada kaya kita nagkabirigla. Pero antes kan eleksyon kan Mayo 13 pinangako niya sa mga taga Manila na paparaon niya an mga illegal kun siya manggana. Nagtubod an mga Manilenyos kaya sinipa sa puwesto si Erap maski dating Presidente kan Pilipinas.\nAn malaen kaini ta pigpaparaoromaw ta na tulos an juven na Mayor na si Isko, 44, dating artista sa pelikula, pobreng taga Tondo, nagpoon konsehal sagkod na naguin vice-alkalde, iyo an binotohan kesa sa mas popular asin poderosong si Estrada.\nHabo siyang pag-omawon ta dai pa ngani daa siya napoon. Abangan an mas dakol pang pagbabago sa Ciudad nin Manila.\nNgalas ako ta an ibang mga Pilipino lalo na an mga elitista, edukado asin may inadalan kuno, mayayaman, asin trapo dai naapreciar si mga pagbabago na ginibo tulos ni Presidente Digong Duterte sa nasyon poon kan 2016 kan maghilig na sa puwesto si Presidente Noynoy Aquino.\nEnot na guinibo niya iyo an ilansar an lagduan na giyera kontra sa illegal na droga sa entering nasyon, magbugtak nin mga kumunista sa saiyang gabinete,binukasan an gobyerno para sa orolay pangkatoninongan para sa gabos na mga rebelde, pinonan an programang Build,Build,Build tanganing magbugtak nin dakol na mga tinampo, aeropuerto, tulay perocarel, edificio, ospital, eskwelahan sa enterong Pilipinas,linigon an Boracay Island, linigon an Manila Bay magdeclarang martial law sa Mindanao tanganing masabat an terorismo asin magkaigwa nin indepiendienteng foreign policy na kaamigo an gabos na nasyones bako lang an Amerika kundi pati Tsina asin iba pa.\nAn guibo kan duwa, ni Mayor Isko Moreno saka Presidente Duterte, iyo an pig-aapod na political will. Guinibo iyan kadto ni Presidente Manuel Quezon asin maski ni Presidente Ferdinand Mascos.\nSa kampanya pa lang pigtuga na ninda an mga pagbabago asin nagtubod an mga botantes kaya sinda nanggarana sa eleksyon. An desisyon na iyan kan mga Pilipino dapat tang igalang sa lindong kan demokratikong sistema de gobyerno.\nMaski may mga opposisyon pero pinapadagos ninda an saindang programa asin proyekto, daing pagalangan sa mga tuyaw, dawa dai pag-omawon masunod sana an pinagboboot kan ley asin maservihan an kadaklan kan mga Pilipino.\nAn pag-omaw kaya kan iba depende sa interes na pansadiri kan nag-oomaw. Kun dai niya napapakinabangan an omaw naguinguin tuyaw.\nSa puntong ini sa istorya kan satong nasyon kabali na an Manila, an capital of the Philippines, kaipuhan na an mga pagbabago pati kan Ley Fundamental kun salto na sa pangangaipo kan banwaan.\nAn resultado kan nakaaguing eleksyon kan Mayo 13, panalmingan kan tunay na sintemiento kan mga Pilipino, na kaipuhan na talaga an pagbabago.\nAn Senado asin an Congreso titutugutan kan mga tao na isulong na an mga pagbabago.\nKaya dai kita magngalas na an Pilipinas pasiring na sa bagong aldaw, bagong panahon, bagong sistema ta ini iyo an gusto kan mayoriya kan labing 100 milyones na mga Pilipino.


Sagradong Hilom—Ihinayag kan mga Tipan an Ipinanugang Banhi (Genesis 3:15) | Rumani\nBASAHON SA Afrikaans Albanian Aleman Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Español Estonian Ewe Finnish Ga Georgian Griego Haitian Creole Hapon Hausa Hiligaynon Hindi Hungarian Iloko Indonesian Ingles Italiano Kikuyu Kiluba Kinyarwanda Kirghiz Kirundi Kisonge Kongo Koreano Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Rarotongan Romanian Ruso Sango Sepedi Serbian Sesotho (Lesotho) Setswana Seychelles Creole Shona Slovak Slovenian Solomon Islands Pidgin Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Uruund Venda Vietnamese Xhosa Yoruba Zulu\n“Kadonongan nin Dios sa Sarong Sagradong Hilom”\n1, 2. Anong “sagradong hilom” an maninigong makapukaw kan satong interes, asin taano?\nMGA hilom! Huling an mga iyan nakapupukaw nin interes, nakagagayuma, asin nakakamistipikar, parate na nadedepisilan an mga tawo na iyan papagdanayon na kompidensial. Minsan siring, sinasabi kan Biblia: “An kamurawayan nin Dios iyo an paghilom nin sarong bagay.” (Talinhaga 25:2) Iyo, bilang Soberanong Namamahala asin Kaglalang, tama sana na ihinihilom ni Jehova sa katawohan an nagkapirang bagay sagkod na umabot an talaan niang panahon na ihayag iyan.\n2 Minsan siring, may nakagagayuma, nakapupukaw nin interes na hilom na ihinayag ni Jehova sa saiyang Tataramon. Iyan inaapod na ‘an sagradong hilom kan kabotan nin Dios.’ (Efeso 1:9) An pakanood manongod dian dai sana makapagpapanigo sa pagmawot nindong makanood. An kaaraman sa hilom na ini puedeng magbunga nin kaligtasan asin makatatao sa saindo nin pakarorop sa dai matugkad na kadonongan ni Jehova.\nIhinayag nin Progresibo\n3, 4. Paano an hula na nasusurat sa Genesis 3:15 nagtatao nin paglaom, asin anong misteryo, o “sagradong hilom,” an kaiba kaiyan?\n3 Kan magkasala si Adan asin Eva, tibaad garo baga naolang an katuyohan ni Jehova na magkaigwa nin paraiso sa daga na iniistaran nin sangkap na mga tawo. Alagad tolos na tinawan nin Dios nin atension an problema. Sinabi nia: “Bubugtakan ko nin pakikienemigo sa pag-oltanan mo [an halas] asin kan babae saka sa pag-oltanan kan saimong banhi asin kan saiyang banhi. Lulugadon ka nia sa payo asin lulugadon mo sia sa bool.”—Genesis 3:15.\n4 Ini masakit masabotan, misteryosong mga tataramon. Siisay an babaeng ini? Siisay an halas? Siisay an “banhi” na malugad sa payo kan halas? Daing magibo si Adan asin Eva kundi tuodan iyan. Pero, an mga tataramon nin Dios nagtao nin paglaom sa siisay man na fiel na gikan kan bakong fiel na mag-agom na iyan. Manggagana an katanosan. Maootob an katuyohan ni Jehova. Alagad paano? A, iyan sarong misteryo! Inaapod iyan kan Biblia na “kadonongan nin Dios sa sarong sagradong hilom, an natatagong kadonongan.”—1 Corinto 2:7.\n5. Iilustrar kun taano ta progresibong ihinayag ni Jehova an saiyang hilom.\n5 Bilang an “Parahayag nin mga hilom,” sa katapustapusi ihahayag ni Jehova an pertinenteng mga detalye mapadapit sa pagkaotob kan hilom na ini. (Daniel 2:28) Alagad gigibohon nia iyan nin luway-luway, progresibo. Sa pag-ilustrar: puede niatong isipon kun paano minasimbag an sarong mamomoton na ama kun naghahapot si totoy, “Tatay, saen ako hale?” An madonong na ama itinatao sana an impormasyon na kayang masabotan kan sadit na aking iyan. Mantang nagdadakula an aki, dinadagdagan kan ama an sinasabi nia sa saiya. Sa kaagid na paagi, dinedeterminaran ni Jehova kun noarin andam na an saiyang banwaan para sa mga kapahayagan kan saiyang kabotan asin katuyohan.—Talinhaga 4:18; Daniel 12:4.\n6. (a) Ano an serbi nin tipan, o kontrata? (b) Taano ta pambihira na pinonan ni Jehova an pakipagtipan sa mga tawo?\n6 Paano ginibo ni Jehova an siring na mga kapahayagan? Naggamit sia nin sunod-sunod na tipan, o kontrata, tanganing maghayag nin dakol. Tibaad naglaog na kamo sa sarong kontrata—tibaad sa pagbakal nin harong o sa pag-utang o pagpautang nin kuarta. An siring na kontrata nagtao nin legal na garantiya na an mga kondisyon na napagkaoyonan ootobon. Alagad taano ta kakaipuhanon ni Jehova na gumibo nin pormal na pakikipagtipan, o pakikikontrata, sa mga tawo? Daing duwa-duwa na igo nang garantiya an saiyang tataramon sa saiyang mga panuga. Totoo iyan, pero, sa dakol na okasyon, maboot na sinuportaran nin Dios an tataramon nia nin legal na mga kontrata. An masarigon na mga kasundoan na ini nagtatao sa sato na bakong sangkap na mga tawo nin mas masarig pa nganing basehan na magkompiar sa mga panuga ni Jehova.—Hebreo 6:16-18.\nAn Tipan ki Abraham\n7, 8. (a) Anong tipan an ginibo ni Jehova ki Abraham, na nagtatao nin anong liwanag sa sagradong hilom? (b) Paano progresibong ininaan ni Jehova an mga posibleng gikanan kan ipinanugang Banhi?\n7 Labing duwang ribong taon pakapaluwasa kan tawo sa Paraiso, sinabihan ni Jehova an fiel na lingkod niang si Abraham: “Padadakolon ko nanggad an saimong banhi siring kan mga bitoon sa kalangitan . . . asin paagi sa saimong banhi an gabos na nasyon sa daga magbebendisyon nanggad kan saindang sadiri huli sa bagay na ika naghinanyog sa sakong tingog.” (Genesis 22:17, 18) Ini bako sanang panuga; itinaram iyan ni Jehova sa porma nin sarong legal na tipan asin sinuportaran iyan kan saiyang sumpa na dai nababalga. (Genesis 17:1, 2; Hebreo 6:13-15) Abaa kapambihira na an Soberanong Kagurangnan talagang nakipagkontrata na bendisyonan an katawohan!\n“Padadakolon ko . . . an saimong banhi siring kan mga bitoon sa kalangitan”\n8 Ihinayag kan Abrahamikong tipan na an ipinanugang Banhi madatong bilang sarong tawo, ta sia magigin gikan ni Abraham. Alagad siisay sia? Pag-abot nin panahon, ihinayag ni Jehova na sa mga aki ni Abraham, si Isaac an magigin apoon kan Banhi. Sa duwang aki ni Isaac, pinili si Jacob. (Genesis 21:12; 28:13, 14) Paghaloyhaloy, itinaram ni Jacob an makahulang mga tataramon na ini sa saro sa 12 niang aki: “An setro dai mahale ki Juda, ni an baston nin komandante hale sa tahaw kan saiyang mga bitis, sagkod na dumatong si Silo [“Sia na Kagsadiri Kaiyan”]; asin mapapasaiya an pagkuyog kan mga banwaan.” (Genesis 49:10) Ngonyan aram nang magigin hade an Banhi, saro na guminikan ki Juda!\nAn Tipan sa Israel\n9, 10. (a) Anong tipan an ginibo ni Jehova sa nasyon nin Israel, asin anong proteksion an itinao kan tipan na iyan? (b) Paano ipinaheling kan Ley an pangangaipo nin pantubos kan katawohan?\n9 Kan 1513 B.C.E., may ginibong probisyon si Jehova na iyong nag-andam kan dalan para sa dagdag pang mga kapahayagan manongod sa sagradong hilom. Nakipagtipan sia sa mga gikan ni Abraham, an nasyon nin Israel. Minsan ngani dai na ipinaootob ngonyan, an tipan na ini kan Ley ni Moises mahalagang marhay na kabtang kan katuyohan ni Jehova na magkaigwa kan ipinanugang Banhi. Taano man? Estudyare an tolong paagi. Enot, an Ley garo nagpoprotehir na lanob. (Efeso 2:14) An matanos na mga reglamento kaiyan nagserbing kudal sa pag-oltanan kan mga Judio asin Hentil. Sa siring, nakatabang an Ley na mapreserbar an linya kan ipinanugang Banhi. Sa dakulang tabang kan siring na proteksion, yaon pa an nasyon kan dumatong an itinalaan na panahon nin Dios na mamundag an Mesiyas sa tribo ni Juda.\n10 Ikaduwa, biyong ipinaheling kan Ley an pangangaipo nin pantubos kan katawohan. Sarong sangkap na Ley, ibinuyagyag kaiyan an dai pakahimo nin makasalan na mga tawo na lubos na magsusog dian. Sa siring, pinapangyari kaiyan na “mahayag an mga paglapas, sagkod na dumatong an banhi na pinanugaan.” (Galacia 3:19) Paagi sa mga atang na hayop, an Ley nagtao nin probisyonal na pagbayad sa mga kasalan. Alagad mantang, arog kan isinurat ni Pablo, “dai mahihimo na an dugo nin mga toro asin kanding makahale nin mga kasalan,” an mga atang na ini nanganino sana kan atang na pantubos ni Cristo. (Hebreo 10:1-4) Kun siring, para sa fiel na mga Judio, an tipan na idto nagin “paratokdo na minagiya pasiring ki Cristo.”—Galacia 3:24.\n11. Anong mamuraway na esperansa an itinao kan tipan nin Ley sa Israel, alagad taano ta nawaran an nasyon na iyan sa kabilogan?\n11 Ikatolo, an tipan na iyan nagtao nin mamuraway na esperansa sa nasyon nin Israel. Sinabi sa sainda ni Jehova na kun sinda magigin fiel sa tipan, sinda magigin “kahadean nin mga saserdote asin banal na nasyon.” (Exodo 19:5, 6) An Israel sa laman talagang sa katapustapusi nagtao kan enot na mga miembro kan sarong langitnon na kahadean nin mga saserdote. Minsan siring, sa kabilogan, an Israel nagrebelde tumang sa tipan nin Ley, hinaboan an Mesiyanikong Banhi, asin nawaran kan esperansang iyan. Kun siring, siisay an makompleto sa kahadean nin mga saserdote? Asin paano an binendisyonan na nasyon na iyan magigin konektado sa ipinanugang Banhi? An mga aspektong iyan kan sagradong hilom ihahayag sa itinalaan na panahon nin Dios.\nAn Tipan ki David Para sa Kahadean\n12. Anong tipan an ginibo ni Jehova ki David, asin anong liwanag an itinao kaiyan sa sagradong hilom nin Dios?\n12 Kan ika-11 siglo B.C.E., si Jehova nagtao nin dagdag na liwanag sa sagradong hilom kan gumibo sia nin saro pang tipan. Pinanugaan nia an fiel na si Hadeng David: “Ibabangon ko nanggad an saimong banhi kasunod mo, . . . asin pasasarigon ko nanggad an saiyang kahadean. . . . Pasasarigon ko nanggad an trono kan saiyang kahadean sagkod sa panahon na daing talaan.” (2 Samuel 7:12, 13; Salmo 89:3) Ngonyan linimitaran na sa pamilya ni David an linahe kan ipinanugang Banhi. Alagad kaya daw nin sarong ordinaryong tawo na mamahala “sagkod sa panahon na daing talaan”? (Salmo 89:20, 29, 34-36) Asin ikasasalbar daw nin siring na hadeng tawo an katawohan sa kasalan asin kagadanan?\n13, 14. (a) Segun sa Salmo 110, ano an ipinanuga ni Jehova sa linahidan niang Hade? (b) Anong dagdag na mga kapahayagan mapadapit sa nagdadangadang na Banhi an itinao paagi sa mga propeta ni Jehova?\n13 Sa irarom nin pasabong, nagsurat si David: “An sabi ni Jehova sa sakong Kagurangnan: ‘Tumukaw ka sa sakong too sagkod na ibugtak ko an saimong mga kaiwal na tongtongan kan saimong mga bitis.’ Suminumpa si Jehova (asin dai sia magbabasol): ‘Ika saserdote sagkod sa panahon na daing talaan segun sa orden ni Melquisedec!’ ” (Salmo 110:1, 4) An mga tataramon ni David direktamenteng aplikado sa ipinanugang Banhi, o Mesiyas. (Gibo 2:35, 36) An Hadeng ini mamamahala, bakong hale sa Jerusalem, kundi hale sa langit sa “too” ni Jehova. Iyan matao sa saiya nin autoridad bako sanang sa daga nin Israel kundi sa bilog na daga. (Salmo 2:6-8) May ihinayag pa digdi. Mangnoha na nagtaram si Jehova nin solemneng sumpa na an Mesiyas magigin “saserdote . . . segun sa orden ni Melquisedec.” Kapareho ni Melquisedec, na naglingkod bilang hade-saserdote kan kaaldawan ni Abraham, an nagdadangadang na Banhi magkakaigwa nin direktang pagnombra nin Dios na maglingkod bilang Hade asin Saserdote!—Genesis 14:17-20.\n14 Sa nag-aging mga taon, ginamit ni Jehova an saiyang mga propeta na magtao nin dagdag pang mga kapahayagan manongod sa saiyang sagradong hilom. Halimbawa, ihinayag ni Isaias na an Banhi magagadan bilang atang. (Isaias 53:3-12) Ihinula ni Miqueas an lugar na mamumundagan kan Mesiyas. (Miqueas 5:2) Ihinula pa ngani ni Daniel an eksaktong panahon na malataw asin magagadan an Banhi.—Daniel 9:24-27.\nIhinayag an Sagradong Hilom!\n15, 16. (a) Paano an Aki ni Jehova “naghale sa sarong babae”? (b) Ano an minana ni Jesus sa mga magurang niang tawo, asin kasuarin sia nag-abot bilang an ipinanugang Banhi?\n15 Kun paano maootob an mga hulang ini nagdanay na misteryo sagkod na talagang lumataw na an Banhi. Sinasabi kan Galacia 4:4: “Kan dumatong na an kalubosan kan panahon, isinugo nin Dios an saiyang Aki, na naghale sa sarong babae.” Kan taon 2 B.C.E., sinabihan nin sarong anghel an Judiang birhen na an ngaran Maria: “Uya! ika mangingidam sa saimong matris asin mangangaki nin sarong aking lalaki, asin aapodon mo an saiyang ngaran na Jesus. An sarong ini magigin dakula asin aapodon na Aki kan Kaharohalangkawe; asin itatao sa saiya ni Jehova Dios an trono ni David na saiyang ama . . . An banal na espiritu madatong sa saimo, asin an kapangyarihan kan Kaharohalangkawe malindong sa saimo. Kaya man an ipangangaki aapodon na banal, Aki nin Dios.”—Lucas 1:31, 32, 35.\n16 Pagkatapos, ibinalyo ni Jehova an buhay kan saiyang Aki hale sa langit pasiring sa matris ni Maria, kaya sia naghale sa sarong babae. Si Maria babaeng bakong sangkap. Pero, si Jesus dai nagmana sa saiya nin pagkabakong sangkap, ta sia “Aki nin Dios.” Kadungan kaiyan, an mga magurang ni Jesus na tawo, bilang mga gikan ni David, nagtao sa Saiya kan natural sagkod legal na mga deretso nin sarong paramana ni David. (Gibo 13:22, 23) Kan bautismohan si Jesus kan 29 C.E., linahidan sia ni Jehova nin banal na espiritu asin sinabi: “Ini an sakong Aki, an namomotan.” (Mateo 3:16, 17) Sa katapustapusi, nag-abot na an Banhi! (Galacia 3:16) Panahon nang maghayag pa nin orog manongod sa sagradong hilom.—2 Timoteo 1:10.\n17. Paano tinawan nin liwanag an kahulogan kan Genesis 3:15?\n17 Durante kan saiyang ministeryo, sinabi ni Jesus na an halas sa Genesis 3:15 iyo si Satanas asin an banhi kan halas iyo an mga parasunod ni Satanas. (Mateo 23:33; Juan 8:44) Pagkatapos, ihinayag kun paano sinda gabos roronoton sagkod lamang. (Kapahayagan 20:1-3, 10, 15) Asin an babae sinabing iyo “an Jerusalem na nasa itaas,” an langitnon, garo agom na organisasyon ni Jehova na kompuesto nin espiritung mga linalang. *—Galacia 4:26; Kapahayagan 12:1-6.\nAn Bagong Tipan\n18. Ano an katuyohan kan “bagong tipan”?\n18 Seguro an pinakamadrama sa gabos na kapahayagan nagdatong kan banggi bago nagadan si Jesus kan sabihan nia an saiyang fiel na mga disipulo manongod sa “bagong tipan.” (Lucas 22:20) Kapareho kan sinundan kaiyan, an tipan kan Ley ni Moises, an bagong tipan na ini mapaluwas nin “kahadean nin mga saserdote.” (Exodo 19:6; 1 Pedro 2:9) Minsan siring, an eestablisaron kan tipan na ini, bakong nasyon sa laman, kundi espirituwal, an “Israel nin Dios,” na eksklusibong kompuesto kan fiel na linahidan na mga parasunod ni Cristo. (Galacia 6:16) An mga partisipanteng ini sa bagong tipan makikikabtang ki Jesus sa pagbendisyon sa rasa nin tawo!\n19. (a) Taano ta magigin mapanggana an bagong tipan sa pagpaluwas nin “kahadean nin mga saserdote”? (b) Taano ta inaapod na “bagong linalang” an linahidan na mga Kristiano, asin pira an maglilingkod sa kalangitan kaiba ni Cristo?\n19 Alagad taano ta magigin mapanggana an bagong tipan sa pagpaluwas nin “kahadean nin mga saserdote” na mabendisyon sa katawohan? Huli ta imbes na kondenaron an mga disipulo ni Cristo bilang mga parakasala, ginigibong posible kaiyan an pagpatawad sa saindang mga kasalan paagi sa saiyang atang. (Jeremias 31:31-34) Oras na sinda mag-ako nin malinig na kamugtakan sa atubangan ni Jehova, inaampon nia sinda sa saiyang langitnon na pamilya asin linalahidan sinda kan banal na espiritu. (Roma 8:15-17; 2 Corinto 1:21) Sa siring, nakakaeksperyensia sinda nin ‘bagong pagkamundag sa buhay na paglaom na nakatagama sa kalangitan.’ (1 Pedro 1:3, 4) Mantang an siring kalangkaw na kamugtakan biyong bago para sa mga tawo, an pinaniaki nin espiritu na linahidan na mga Kristiano inaapod na “bagong linalang.” (2 Corinto 5:17) Ihinahayag kan Biblia na 144,000 an pag-abot nin panahon makikikabtang sa pamamahala sa binalukat na katawohan hale sa langit.—Kapahayagan 5:9, 10; 14:1-4.\n20. (a) Anong kapahayagan mapadapit sa sagradong hilom an ginibo kan 36 C.E.? (b) Siisay an magkakamit kan mga bendisyon na ipinanuga ki Abraham?\n20 Kaiba ni Jesus, an mga linahidan na ini nagigin “banhi ni Abraham.” * (Galacia 3:29) An enot na mga pinili mga Judio sa laman. Alagad kan 36 C.E., ihinayag an saro pang aspekto kan sagradong hilom: an mga Hentil, o mga bakong Judio, makikikabtang man sa langitnon na paglaom. (Roma 9:6-8; 11:25, 26; Efeso 3:5, 6) Mga linahidan na Kristiano sana daw an magkakamit kan mga bendisyon na ipinanuga ki Abraham? Dai, ta bilog na kinaban an nakikinabang sa atang ni Jesus. (1 Juan 2:2) Pag-abot nin panahon, ihinayag ni Jehova na an daing kabilangan na “dakulang kadaklan” makaliligtas sa katapusan kan sistema nin mga bagay ni Satanas. (Kapahayagan 7:9, 14) Kadakoldakol pa kan bubuhayon liwat na may esperansang mabuhay sagkod lamang sa Paraiso!—Lucas 23:43; Juan 5:28, 29; Kapahayagan 20:11-15; 21:3, 4.\nAn Kadonongan nin Dios Asin an Sagradong Hilom\n21, 22. Sa anong mga paagi ipinaheheling kan sagradong hilom ni Jehova an saiyang kadonongan?\n21 An sagradong hilom makangangalas na pagpaheling kan “manlaenlaen na gayong kadonongan nin Dios.” (Efeso 3:8-10) Abaa kadakulang kadonongan an ipinaheling ni Jehova sa pagpormular kan hilom na ini, dangan sa luway-luway na marhay na paghayag kaiyan! Saiyang madonong na kinonsiderar an mga limitasyon nin tawo, na tinotogotan sindang ipaheling an tunay na kamugtakan kan saindang puso.—Salmo 103:14.\n22 Nagpaheling man si Jehova nin daing kaagid na kadonongan sa pagpili nia ki Jesus bilang Hade. An Aki ni Jehova mas mapagtitiwalaan kisa siisay pa man na ibang linalang sa uniberso. Sa pamumuhay bilang tawong may dugo asin laman, si Jesus nakaeksperyensia nin dakol na klaseng kasakitan. Lubos niang nasasabotan an mga problema nin tawo. (Hebreo 5:7-9) Asin kumusta man an kairibang mamamahala ni Jesus? Sa nag-aging mga siglo, mga lalaki sagkod babae—na pinili hale sa gabos na rasa, lenguahe, asin pinaghalean—an linahidan. Mayo nanggad nin problema na dai inatubang saka napangganahan nin mga indibiduwal sa tahaw ninda. (Efeso 4:22-24) Magigin nakaoogmang marhay an pamumuhay sakop kan pamamahala kan maheherakon na mga hade-saserdoteng ini!\n23. Ano an pribilehio nin mga Kristiano may koneksion sa sagradong hilom ni Jehova?\n23 Nagsurat si apostol Pablo: “An sagradong hilom na itinago sa nakaaging mga sistema nin mga bagay asin sa nakaaging mga kapag-arakian . . . ihinayag sa saiyang mga banal.” (Colosas 1:26) Iyo, an linahidan na mga banal ni Jehova dakol an nasabotan manongod sa sagradong hilom, asin ipinaabot ninda an kaaraman na iyan sa minilyon. Abaa kadakula kan pribilehio niato gabos! “Ipinaaram [ni Jehova] sa sato an sagradong hilom kan saiyang kabotan.” (Efeso 1:9) Ipaabot niato sa iba an makangangalas na hilom na ini, na tinatabangan sinda na aninawon man an dai matugkad na kadonongan ni Jehova Dios!\n^ par. 17 “An sagradong hilom kan diosnon na debosyon” ihinayag man dian ki Jesus. (1 Timoteo 3:16) Haloy nang hilom, o misteryo, kun baga may makapagpapadanay nin sangkap na integridad ki Jehova. Ihinayag ni Jesus an simbag. Sia nagdanay sa integridad sa irarom nin lambang pagbalo na itinao sa saiya ni Satanas.—Mateo 4:1-11; 27:26-50.\n^ par. 20 Si Jesus ‘nakipagtipan man para sa sarong kahadean’ sa grupong iyan. (Lucas 22:29, 30) Si Jesus garo man sana nakipagkontrata sa “sadangoton na aripompon” na ini na sinda mamamahala kaiba nia sa langit bilang an sekondaryong kabtang kan banhi ni Abraham.—Lucas 12:32.\nJuan 16:7-12 Paano inarog ni Jesus an paagi kan saiyang Ama sa luway-luway na paghayag nin katotoohan?\n1 Corinto 2:6-16 Taano ta dai nasasabotan nin dakol an sagradong mga hilom ni Jehova, asin paano niato masasabotan an mga hilom na ini?\nEfeso 3:10 Ano an pribilehio ngonyan nin mga Kristiano may koneksion sa sagradong hilom nin Dios?\nHebreo 11:8-10 Paano sinusteniran kan sagradong hilom an pagtubod nin mga tawo kan suanoy, dawa ngani dai nasasabotan an mga detalye kaiyan?\nKuyogon an Dios Asin Makinabang sa Saiyang Sinumpaan na mga Panuga\nAno an manonodan ta sa mga panuga, panunumpa, asin tipan nin Dios?


ERC vs sa pribadong korporasyon\nTigaon, Camarines Sur – An Energy Regulatory Commission (ERC) iyo na mismo an nagpatanid na malangkaw an singil sa tarifa sa kuryente oras na tugotan kan senado an operasyon kan Bicol Light and Power Corporation (BLPC) sa Rinconada area apesar na nagdadanay pa an franquicia kan Camarines Sur III Electric Cooperative (Casureco III).\nNasa senado na an House Bill 4437 matapos pangenotan ni Congresista LRay Villafuerte kan Hulyo 2019 na makalusot an bill nganing tugotan na matawan franquicia an BLPC.\nSi General Manager Fortunato ‘’Ato’’ San Jose kan Camarines Sur IV Electric Cooperative (Casureco IV) nagsabi na an pagpasar kan bill maresulta sana sa halangkaw na singil sa tarifa sa kuryente nin huli ta an BLPC, bilang pribadong compania, sarong profit-oriented asin mapipiritan na magpalangkaw tarifa nganing makabawi kan saindang milyones peso na gastos sa maintenance and operation maging sa power infrastructure asin pagpadalagan kan compania.\nAn presenting 121 mga cooperativa nin electricidad sa nasyon yaon sa superbisyon kan National Electrification Administration (NEA), kun nagkakaigwa nin calamidad asin dakulang destroso sa mga linya an ahencia natabang sa ngaran finansyal nganing maibuelta tolos an suplay nin kuryente.\nAno man na dakulang gastos sa power restoration sa mga danyos sa mga linya dai binabawi sa singil sa tarifa alagad sa pribadong korporasyon ibubuelta an saindang dakulang gastos sa paagi nin pagpatong nin singil sa tarifa, sabi pa.\nAn Bicol Electric Cooperative Association (BECA), enot nang nagpasar nin resolucion na pigsumiter sa Camara-Baja kontra sa pagtaong franquicia sa BLPC, alagad iginilid sana.\nHuli kaini, dadarahon ninda sa tinampo an protesta sa paagi kan regional caravan sa maabot na Oktubre 21. Cuestionable sa BECA an planong pagtaong franquicia sa korporasyon mientras na sagcod sa ngonian an franquicia yaon pa sa Casureco III asin mapaso pa sa 2029.\nAn BECA kinababalihan kan Masbate Electric Cooperative, (Maselco), Ticao Island Electric Cooperative, Sorsogon I Electric Cooperative, Sorsogon II Electric Cooperative, Camarines Sur I Electric Cooperative (Casureco I), Casureco II, Casureco II asin Casureco IV, Camarines Norte Electric Cooperative asin First Catanduanes Electric Cooperative.\nSinda anas nacrear sa irarum kan PD 269 na may franquicia na pig-isyu kan NEA na kadakli mapaso sa taon 2029 alagad sa paagi kan RA 9136 o mas bestado sa Electric Power Industry Reform Act (EPIRA) binalyo na an pag-isyu nin franquicia hali sa NEA yaon na sa poder kan Congreso.


Mabuhay si Duterte saka si Robredo\nTibaad ako an pinakamaogmang Pilipino ta nagkahelingan na mata sa mata si Presidente Rodrigo Duterte saka Vice-Presidente Leni Robredo.\nPignombrahan kan Presidente an saiyang Vice-Presidente na magin Anti-Drug Czarina, katabang niya sa gyira kontra droga.\nAn problema sa ilegal na droga arog kan shabu, cocaine asin marijuana pan-kinabanon talaga. An dakulaon na problemang ini kan Pilipinas mas grabe pa sa ibang nasyones kan kinaban arog kan Estados Unidos de Amerika, Mexico, Colombia, maski duman sa Europa asin ibang nasyones digdi sa Asya lalo na sa Tsina.\nMulti-bilyones dolyares na industriya, dakol an nagyayaman huli sa ilegal na aktibidades, dakol man an nagkakagaradan.\nDigdi sato sa Pilipinas na-araman ta lang na dakulaon palan an problema sa droga pagtukaw ni Presidente Duterte bilang Presidente kan Pilipinas.\nNgonyan ta lang naaraman na bako lang duman sa Kamaynilaan o Metro Manila an gulpi nang adik o paratsungki kundi maski duman sa Cebu, Davao, Pampanga lakop na palan sa enterong Pilipinas na an biktima bako lang mga juvenes kundi pati mga gurang, dakulaon na pating negosyo na an embuelto an mga sindikato kundi naulakitan na pati mga politiko, judges, alkalde, governador, congressmen asin iba pang darakulang tao na nasa narcolist kan Malacañang.\nKadto ilegal na juego sana arog kan jueting an nag-iimpluwensiya sa resultado kan eleksyon, nag-abot an punto na an dakulang kuwarta sa likod kan ilegal na droga iyo na palan an pambakal nin boto kan mga tao o electorado.\nMalala na, grabe na, dapat pondohon na. Iyan an naguin kampanya ni Presidente Duterte kan siya kandidato pa sana antes kan eleksyon kan 2016.\nAlagad kan makatukaw na bilang Presidente asin pinunan niya na an kampanya kontra droga, nagka-igwa nin pagbabago sa direksyon kan kampanya kontra kriminalidad an gobyerno nasyonal, pinapusog an takyag kan Philippine National Police asin kan ibang ahensiyas de gobyerno tanganing paraon an droga sa manlaen-laen na barangay, banwaan, ciudad, provincia asin rona kan nasyon.\nRinibo an nagkadarakop, nagkaprereso, igwa man nagkagaradan kan ilansar an Operation Tokhang tanganing pauntokon an mga dorogista asin negosyante nin droga.\nSa naka-aguing tolong taon kan liderato ni Duterte daing ontok an kampanya alagad padagos man guiraray an pagburutwa nin mga illegal na droga, mga para gamit kaini, parabakal asin para-pabakal, may nagkakadarakop sa buy-bust operations, may nagkakakurulong, may nagkakabaradil gadan pero dai nauubos an supply kan illegal na droga kun saen hali-hali na naglalakop logod sa Luzon, Visayas, Mindanao.\nPati sa laog kan bilibid duman sa Muntinlupa, sa mga presohan sa Manila asin iba pang lugar sa laog kan preso padagos pa an transaksyon kan droga. An mga drug lords imbes na magsakit sa laog kan karsel garo enjoy logod kan saindang kamogtakan, padagos an transaksyon, padagos an pagpayaman.\nBako lang yan kundi pati palan mga pulis asin opisyales kan PNP kakutsaba pa kan sindikato sa droga na narisa sinda nagkakamal nin milyones pesos hali sa sindikato pero maski nagkabiristo garo pinatawad pa lugod kan mga nanunungdan.\nNagkaigwa nin kada-dakulang eskandalo an pig-aapod na Ninja Cops mala ta nagbunga ini kan puersahan na pagdemiter sa puwesto kan pinakahalangkaw na opisyal kan PNP.\nTinuyaw totoo kan oposisyon na pinapamayuhan ni Vice-Presidente Robredo na palpak an kampanya kontra droga kan presenting administrasyon kaya nag-init an talinga kan Presidente. Inapoint lugod si Robredo na maguin co-chair kan ICAD na maguin katabang kan hepe kan PEDEA sa paghapag kan mga kriminal na nasa likod kan illegal na droga.\nNabigla an nasyon, maski an opposisyon lalo na an administrasyon kan akoon ni VP Leni an appointment.\nMayong politika an gusto niya sana matabangan an gobyerno sa pag-untok kan illegal na droga sa Pilipinas alagad mayong garadanan, mayong “tokhang” pero dagdagan an fondo na paragastos kan dakulang operasyon.\nSige pa an karantiyawan, irintrigasan, irinsultuhan kan mga suportadores kan ambos-lados kan kampo ni Duterte asin kampo ni Robredo, panu-pano nin negatibong komentaryo an social asin mainstream media, na garo an gusto dai mag-asenso an programa na pondohon an droga sa Pilipinas.\nKun siring an mangyari, magana an sindikato kan illegal na droga, daog an gobyerno, daog an Pilipino, daog an tao. Kaya surugon ta si Duterte asin Robredo sa saindang kampanya kontra droga tangarig an ambos lados mangana sa dakulaon alagad magayonon na kampanyang ini kan mga nanunungdan sa gobyerno.\nMabuhay kita gabos! * * * Salamat sa dyos an jueting dai nadagos. O dai pa nadadagos. Nuarin daw? * * * Mag-antabay sa programang “INI AN TOTOO” kada Sabadong alas 9:30 nin aga (oras sa Pilipinas) sa OK Bangon FM, 97.5 KHZ/PBN TV 5, Caceres cable,Sky cable asin facebook live streaming worldwide. Program hosts: Winnie Ceas-Ventura and Ernie Verdadero.


Inhinyeriyang pangkimika - Wikipedia\nGinagamit an kaaraman sa inhinyeriya pangkimika sa pagdisenyo asin operar kan mga plantang pang-industriyal\nAn inhinyeriyang pangkimika (Ingles: chemical engineering) iyo sarong klase nin inhenyeriya na dapit sa pag-aadal nin operasyon asin disenyo kan mga kimikal na planta pati naman an mga paagi sa pagpapauswag nin produksyon.\nAn mga inhinyero kimikal iyo minahaman nin ekonomikal na prosesong pangkomersyo sa pagliwat kan mga hilaw na materyales pasiring sa nagagamit na mga produkto. An inhinyeriyang pangkimika iyo minagamit nin mga prisipyo kan kimika, pisika, matematika, biyolohiya, asin ekonomika sa marhay na paggamit, paggibo, pagdisenyo, pagbalyo, asin pagliwat kan enerhiya asin mga materyales.\n2 Aplikasyon asin praktis\n3 Bilang propesyon\nNagpuon ini kan 1888, kun sain an "Inhinyero Kimikal" iyo an mga inhinyero mekanikal na may naaraman sa kimika, tauhan sa planta na may eksperyensiya pero may kadikit na inadalan, asin kimiko na may aram sa pagdalagan kan plantang pang-industriyal.\nUli sa Industriyal na rebolusyon kan ika-18 na siglo, nangangaipo an mga siyentista sa Inglatera na mas mapamarhay an proseso nin pag-gibo kan sulfuric acid. Sa pangangaipo na kan inhinyeriya na magamit nin kaaraman sa kimika asin tradisyonal na inhinyeriya, nagbalak mag-gibo an Briton na si George E. Davis nin "Society of Chemical Engineers". Maski ngani dae naghaloy an organisasyon, padagos niya man pigpa-lakop an prinsipyo kan inhinyeriyang pangkimika.\nKan taong 1887, nagtukdo si Davis sa Manchester Technical School manungod sa pag-operar kan mga prosesong-kimikal (ngunyan an inaapod na "unit operations" asin "unit process"). Kan taong 1901, pigpublikar niya an "Handbook of Chemical Engineering" na nagkaigwa pa nin ika-duwang edisyon kan 1904. Digdi pigtawan niyang duon an importansiya kan dakulang sukol nin eksperimentasyon (an hinalean kan modernong pilot plant), kagibuhang ligtas, asin an konsepto kan "unit operations". Siya ngunyan an binibistong nagtaong pangaran asin depinisyon sa propesiyong ini.\nAplikasyon asin praktis[baguhon | baguhon an source]\nNaggagamit nin kompyuter an mga inhinyero kimikal para sa pagkontrol kan mga awtomatikong sistema sa mga planta.\nAn gibo kan mga inhinyero kimikal iyo minarango poon sa utilisasyon kan nanoteknolohiya asin nanomateryales sa laboratoryo hasta sa dakulang-sukol na mga prosesong industriyal na minaliwat sa mga kimikal, hilaw na materyales, nabubuhay na selula, mikroorganismo, asin enerhiya sa mga nagagamit na porma asin produkto.\nAn mga inhinyero kimikal iyo kabali sa nagkapirang mga aspeto kan pagdisenyo kan planta asin operasyon, kabali na an kaligtasan asin paghiling kan mga posibleng peligro, disenyo asin analisis kan planta, pag-modelo, inhinyeriyang pangkontrol, inhinyeriyang reaksyong kimikal, inhinyeriyang nukleyar, inhinyeriyang biyolohikal, ispesipikasyon kan paghaman, asin instruksyon kan pag-operar.\nBilang propesyon[baguhon | baguhon an source]\nAn mga inhinyero kimikal iyo tipikal na igwa nin degri sa Inhinyeriyang Pangkimika o Inhinyeriyang Proseso. An mga nagpapraktis na inhinyero iyo pwedeng igwa nin propesyonal na sertipikasyon asin may akreditasyon na kaapil kan sarong propesyonal na pag-iriba. An mga halimbawang pag-iriba iyo an Institution of Chemical Engineers (IChemE), American Institute of Chemical Engineers (AIChE), asin an Philippine Institute of Chemical Engineers sa Filipinas .An degri sa inhinyeriyang pangkimika iyo direktang nakasugpon sa gabos na iba pang mga disiplina kan inhinyeriya, sa nagkapirang mga ulayon.\n↑ Garner, Geraldine O. (2003), Careers in engineering, VGM Professional Career Series (2nd ed.), United States: McGraw-Hill, ISBN 0-07-139041-3, LCCN 2002027208, LCC TA157.G3267 2002\nKinua sa "https://bcl.wikipedia.org/w/index.php?title=Inhinyeriyang_pangkimika&oldid=210427"\nHuring binago an pahinang ini kaitong 8 Agosto 2021, alas 05:37.


SA MNWD Delihencia nagbababa, mapalangkaw tarifa\nAn Metropolitan Naga Water District (MNWD) nagkumfirmar na kinakaipuhan nang magdagdag an sindang singil sa tarifa sa tubig matapos enot nang nag-implementar kan dugang na tarifa kan 2009, onceng taon nang nakakaagi.\nAlagad si General Manager Virgilio Launsing naglinaw an saindang intensyon bako sa ipapaconstruhir na P127.7 milyon Surface Water Treatment Plant sa Bicol River nurong taon envez sa mga masunod na proyecto kan water district.\nSa entrevista kan Bicol Mail sa general manager, sinabi kaini an dugang na tarifa cantidad P160 hasta P180 sa cada minimum na sampulong metro cubico na consumo nin tubig alagad maagi pa ini sa pag-evaluar kan Local Water Utilities Administration (LWUA).\nDinagdag pa napapanahon an dugang na tarifa asin an saiyang asegurasyon bakong dakula an cantidad kumpara sa average sa Camarines Sur maging sa Bicol na nagaabot sa P220 hasta P250.\nAn LWUA iyo an madeterminar kan cantidad na dugang na tarifa na iyo man an isusumiter sa mga public consultation sa consumedores sa sakop na mga banwaan kan manijamiento kan water district.\nAn planong ining nganing segurado na masusteniran an operasyon kan MNWD.\nPigheheling kan MNWD an saindang financial stability nagdidikit na sana an delihencia asin dapat pag-andaman an ano man na calamidad kun tamaan an saindang transmission line kinakaipuhan perming preparado sa ano man na rehabilitasyon asin proyecto.\nTaon-taon naglalangkaw nin 2,600 hasta 3,000 an saindang consumedores asin kaipuhan preparado an opisina, sabi pa ni Launsing. (DPAureus)


DENR Nangapudan Sa Publiko Na Magin Marigmat Sa Illegal Wildlife Trade\nNangangapudan an Department of Environment and Natural Resources sa publiko na magin marigmat laban sa mga krimen may kinaaraman an mga lagalag na linalang kan kadlagan asin tabangan an mga otoridad na puhuon an ilegal na barakalan kaini, na iyo man an pangenot na rason kun kaya luwayluway nang nauubos an mga endangered species.\nSinabi ni D-E-N-R Bicol Regional Director Gilbert Gonzales na an pangapudan para magin marigmat an publiko kasunod kan magkakasunod na operasyon kan Philippine Operations Group on Ivory and Illegal Wildlife Trade o Task Force POGI, na pinamamayohan kan ahensya.\nSaiyang sinabi na an publiko makakatabang sa kampanya laban sa illegal wildlife trade sa paagi kan dae pagharubay sa konsumerismo na dulot kan illegal wildlife trade.\nIdinagdag pa niya na an publiko may duwang paagi tanganing makatabang sa kampanya laban sa illegal wildlife trade; ini sa paagi kan pag-osip sa mga suspetsadong iligalista, siring man an pagsayuma na magbakal o magsadiri nin mga ataman na lagalag na hayop gikan sa mga nasabing iligalista.\nEnot kaini, an Task Force POGI, sarong composite group na kompuesto nin mga personahe kan D-E-N-R Biodiversity Management Bureau asin mga opisyal kan Phil. National Police asin National Bureau of Invesigation - nakadakop nin duwang suspetsado na imbwelto sa illegal wildlife trade na nagsusuhay sa republic act no. 9147 o an Wildlife Resources Conservation and Protection Act.\nSa nasabing operasyon nasalbar kan task force an 60 bayong kairiba an endangered na Phil. cockatoo o inaapud na abukay sa bikol asin sarong brahminy kite o lawin, sarong klase nin banog.\nSa lindong kan leye, an pagrugaring nin endangered wildlife species sarong otomatikong krimen na may padusang pagkakakulong nin sundo duwang taon asin multa na dae malabi sa 20,000 sagkud 200,000 pesos. Mantang an pagkakaimbwelto sa illegal wildlife trade may padusang duwang taon na pagkakakulong asin man multa na 2,000 sagkud 200,000 pesos.\nBroadcast Release: October 28, 2014


Colosas 1 | Bibliya Online | New World Translation\n1 Hali ki Pablo, na sarong apostol ni Cristo Jesus paagi sa kabutan nin Diyos, saka hali man ki Timoteo na satuyang tugang, 2 para sa mga banal asin maimbod na mga tugang sa Colosas na kasaro ni Cristo: Mapasaindo an daing kapantay na kabuutan asin katuninungan na hali sa Diyos na satuyang Ama. 3 Pirmi kaming nagpapasalamat sa Diyos, an Ama kan satuyang Kagurangnan na Jesu-Cristo, pag ipinapamibi niyamo kamo, 4 huling nabaretaan mi an mapadapit sa pagtubod nindo ki Cristo Jesus asin an saindong pagkamuot sa gabos na mga banal 5 dahil sa paglaom na nakatagama sa saindo sa langit. Nadangog nindo kaidto an manungod sa paglaom na ini paagi sa mensahe nin katotoohan na iyo an maugmang bareta 6 na nakaabot sa saindo. Kun paanong an maugmang bareta padagos na nagkakaigwa nin bunga asin naglalakop sa bilog na kinaban, arog man kaiyan an nangyayari sa tahaw nindo puon kan aldaw na nadangog nindo asin naaraman nin lubos kun ano man nanggad an daing kapantay na kabuutan nin Diyos. 7 Iyan an nanudan nindo ki Epafras na samong namumutan asin kapwa uripon, sarong maimbod na ministro kan Cristo na kasalihid niyamo. 8 Ipinaisi man niya sa samuya an manungod sa saindong pagkamuot na kauyon kan espiritu. 9 Iyan an dahilan kaya puon kan aldaw na mabaretaan mi iyan, dai kami nagpundo sa pagpamibi para sa saindo asin sa pagpakiulay na lugod mapano kamo nin tamang kaaraman mapadapit sa saiyang kabutan, kasabay an lubos na kadunungan asin espirituwal na pakasabot, 10 na sa siring makalakaw kamo nin maninigo para ki Jehova* tanganing lubos siyang mapaugma mantang kamo padagos na namumunga paagi sa lambang marahay na gibo asin padagos na nag-uurog sa saindong tamang kaaraman mapadapit sa Diyos; 11 asin lugod na an saiyang dakulang kapangyarihan magtao sa saindo kan gabos na kusog na kinakaipuhan nindo tanganing matagalan nindo an gabos na bagay na may pakatios asin kaugmahan, 12 mantang pinapasalamatan nindo an Ama, na nagpangyari sa saindo na magin kuwalipikadong mag-ako kan mana na para sa mga banal na yaon sa liwanag. 13 Ilinigtas niya kita sa kapangyarihan kan kadikluman asin ibinalyo kita sa kahadian kan saiyang namumutan na Aki, 14 na huli sa sarong iyan napatalingkas kita paagi sa pantubos, na nangangahulugan nin kapatawadan kan satuyang mga kasalan. 15 Siya an ladawan kan Diyos na dai nahihiling, an panganay sa gabos na linalang; 16 huli ta paagi sa saiya an gabos na iba pang bagay linalang sa langit asin sa daga, an mga bagay na nahihiling asin an mga bagay na dai nahihiling, iyan man mga trono o mga pamamahala o mga gobyerno o mga awtoridad. An gabos na iba pang bagay linalang paagi sa saiya asin para sa saiya. 17 Saro pa, nainot siya sa gabos na iba pang bagay, asin paagi sa saiya an gabos na iba pang bagay nag-eksister, 18 asin siya an payo kan hawak,* an kongregasyon. Siya an kapinunan, an panganay hali sa mga gadan, asin sa siring, siya an saro na panginot sa gabos na bagay; 19 huli ta pinagmarhay nin Diyos na siya magin lubos sa gabos na bagay, 20 asin na paagi sa saiya mangyari an pakipag-ulian sa Saiya kan gabos na iba pang bagay, iyan man iyo an mga bagay sa daga o an mga bagay sa langit. An pakipagkatuninungan na iyan sa Diyos nagin posible paagi sa saiyang dugo na pinabulos niya sa hariging pasakitan.* 21 Iyo, kun manungod sa saindo na dating napasuway asin mga kaiwal huling an mga isip nindo kaidto yaon sa mga gibong maraot, 22 pinangyari ngunyan nin Diyos na kamo makipag-ulian sa saiya paagi sa pisikal na hawak kan sarong iyan na nagadan, tanganing ikapresentar niya kamo sa atubangan niya na banal asin daing digta saka dai nanggad ikakaakusar— 23 siyempre, basta magdanay kamo sa pagtubod, na masarig na nakatindog sa pundasyon asin marigon, dai nairarayo sa paglaom na dara kan maugmang baretang idto na nadangog nindo asin na ihinulit sa gabos na linalang sa irarom nin langit. Ako, si Pablo, nagin ministro kan maugmang baretang ini. 24 Nag-uugma ako ngunyan nin huli kan mga pagsakit ko alang-alang sa saindo, asin aram ko na an inaagihan kong mga kasakitan sa sakuyang hawak bako pang arog kalubos kan dapat kong agihan para ki Cristo. An pagsakit na ini para sa ikakarahay kan saiyang hawak, na iyo an kongregasyon. 25 Nagin ministro ako kan kongregasyon na ini kauyon kan responsabilidad na itinao sa sako nin Diyos para sa kapakanan nindo tanganing maihulit nin lubos an tataramon nin Diyos, 26 an mapadapit sa sagradong hilom* na itinago sa nag-aging mga sistema nin mga bagay* asin sa nag-aging mga henerasyon. Alagad ngunyan ihinayag iyan sa saiyang banal na mga lingkod, 27 asin pinagmarhay nin Diyos na paagi sa sainda maipahayag sa mga nasyon an dakulaon na kayamanan na yaon sa sagradong hilom na ini, an pagigi nindong kasaro ni Cristo, na iyo an basehan kan saindong paglaom na mapamuraway kaiba niya. 28 Siya iyo an satuyang ibinabalangibog, na sinasadol an lambang saro asin tinutukduan an lambang saro nin may lubos na kadunungan, tanganing ikapresentar niyato an lambang tawo bilang nakaabot sa kalubusan kan saiyang relasyon ki Cristo. 29 Sa katuyuhan na ini kaya ako nagpapagal nanggad, na maigot na naghihinguwa sa tabang kan saiyang kapangyarihan na mapuwersang naghihiro sa sakuya.\n^ O “nag-aging mga panahon.” Hilingon an “Sistema nin mga bagay” sa Glosaryo.


Tiempo kan arteng Pilipino\nKAN Huwebes na hapon, tinawan onra an para-rawitdawit, istoryador, kritiko, asin National Artist na si Edith Tiempo duman sa Marcelo Fernan Cebu Press Center. Ini parte an programang ‘Pagpupugay sa mga Pambansang Alagad ng Sining’ na pinadrinohan kan National Commission for Culture and the Arts, Likhaan: U.P. Institute of Creative Writing, asin man kan Filipinas Institute of Creative Writing. Napangyari an programang ini sa katuyuhan na irani sa mga tao, orog na sa mga rehiyon, an mga National Artists na dai man midbid minsan gurano man kadakula an saindang mga kontribusyon sa pagbilog kan satuyang nasyonal na literatura. Kun pagaatid-atidan, totoo man nanggad na minsan an saindang mga pagtutulod sa nakasurat na kagayonan kan nasyon, orog pa man na bantog an kun siisay man na tinutulod kan media. Sabi ngani ni Vim Nadera, direktor kan Likhaan, orog na midbid si Marian Rivera o si Marimar kaysa ki Tiempo o ki Lumbera o ki Sionil Jose. Orog pang nakakamungnan na igwa pang mga paratukdo nin literatura na an dai nakakamibdib sainda. Kun paano nangyari iyan, sa likod kan katotoohan na nagtutukdo sinda nin Survey of the Philippine Literature, dai ko na aram.\nDuman sa ‘Pagpupugay’ ki Tiempo, o orog na midbid sa apod na Mom Edith sa kadakulan kan mga parasurat na mga nag-aragi saiya sa Dumaguete National Writers Workshop, nagheras siya kan saiyang pananaw sa pagsurat nin rawitdawit. Si Tiempo, na midbid bilang sarong pusog na harigi kan pormalistang pagsurat sa Pilipinas, nagtaram dapit sa nahihiling niyang paagi kun pano pang mapapakarhay an laog (content) kan mga lokal na rawitdawit sa satong nasyon. Kaiba sa saiyang pataratara sa pagpakarhay kan rawitdawit iyo an mga pagkonsiderar sa pag-papaaniningal kan mga tanog kan mga tataramon, an paggamit nin mga katutubong ladawan, an paghiling sa mga detalye kan sentral na subject, asin an pagpili kan mga tamang tataramon na gagamiton sa pagrarawitdawit. An mga suhestiyon na ini ni Tiempo nahimo man sa tahaw kan nangongorog na post-modernistang pananaw kun sain daing pag-alangan na iginigilid kan kadaklan na parasurat an malinig na paagi kan pag-oosip liwat kan agimadmad kan parasurat dapit sa saiyang subject, asin an pagrarawitdawit nasesentro sa pakigkig o pakilág na paglantad kan katotohan kan rawitdawit. Sosog pa man ki Tiempo, an saiyang nagin pataratara bunga naman kan haloy naman niyang pagtaong importansya sa porma (form) kan rawitdawit.\nPara sako, na na-aako na ako saro man na pormalista, importante pa man nanggad giraray sa pagrarawitdawit an sopistikasyon kan lenggwahe na sa ngunyan dikitdikit nang nawawara asin an rawitdawit igwa na sanang manipis na pagkakaiba sa pang-aroaldaw na urulay. Alagad an rawitdawit yaon para man tawan nin pagkaatrasado an satong pagsagap kan kahulugan. Digdi minalaog idtong sabi kan kadaklan na tano ta masakit an pagrarawitdawit. An patubod ko iyo na igwang kadikit na kasakitan an pagsagap kan rawitdawit, asin yaon diyan an gayon, orag, asin kaomawan kan gibong arteng iyan.\nAn pagtaong onra ki Tiempo sarong paagi tanganing maibalangibog liwat sa gabos na igwang mga taong maninigo kan satong pag-omaw huli sa saindang kontribusyon sa kultura kan nasyon. Siring man, minaabot sa sakong mga giromdom an mga Bikolanong dakula an kontribusyon sa pagpatulubo kan satuyang kulturang Bikolnon. Yaon diyan sinda Ma. Lilia Realubit, Leonor Dy-Liacco, Socorro Federis-Tate, Joe Obias, Danny Gerona, Doods Santos, Frank Peñones, kaiba naman an mga aki pang parasurat kan Kabulig, asin kadakol pang iba. Sinda mga maninigong tawan kan onrang Bikolano huli sa pagpapadanay asin pagtulod kan sadiri tang arte asin agi-agi. Sinda an mga nasa irarom kan mga paghirong minataong paghangos asin padagos na minabuhay kan kan katotoohan na mayaman nanggad an satong rehiyon kun kultura man sana an pag-uurulayan.\nSa pag-atendir ko kan ‘Pagpupugay’ ki Tiempo, sarong realisasyon ko iyo na orog na maitutulod an kagayonan kan literatura kun an parasurat, na arog ki Tiempo, igwa nin marhay na boot. Sa ginatos na mga produkto kan Silliman (ngunyan Dumaguete) Workshop, si Tiempo minadanay na punto nin peregrinasyon kan mga parasurat na minsan sa saindang buhay parasurat, nagtatak sainda kan saiyang impluwensiya, bako sana sa arte kan pagsurat kundi kan marhay na pagiging magkakatood. Nasambit ko na subago na si Tiempo inaapod na Mom Edith kan mga workshoppers sa Dumaguete. Ini saro sana man na pagtaong galang sa paratukdo na sa sarong panahon nagtao sainda nin paglaom sa saindang pagsurat asin nagpasabong sainda na an pagsurat maogmang gibo asin sagrado.\nUya pa an iba pang iskedyul kan ‘Pagpupugay sa mga Pambansang Alagad ng Sining’ na parte kan Philippine Arts Festival: Virgilio S .Almario (February 13, Iloilo City), Bienvenido L. Lumbera (February 21, Laoag City), asin Francisco Sionil Jose (February 28, Naga City). An ‘Pagpupugay’ ki Sionil Jose gigibohon sa Ateneo de Naga University, 4:30pm, kaiba man sa ‘Pagpupugay’ ki Sionil Jose an pagpasali kan Tanghalang Pilipino kan obra niyang ‘Pragres.’


Pagkalaen sa tahaw nin mga pagbabago kan "Louvre" - Wikipedia\nPagkalaen sa tahaw nin mga pagbabago kan "Louvre"\nPagpakarhay poon kan 20:41, 24 Pebrero 2009\n116 na mga bayta pinagdugang , 11 years ago\nPagpakarhay poon kan 20:37, 24 Pebrero 2009 (liwaton)\nPagpakarhay poon kan 20:41, 24 Pebrero 2009 (liwaton) (sulíton)\nAn Museo kan Louvre (Pranses: Musée du Louvre) sa Paris, Pransya, sarong monumento historiko asin ini sarong museo nasyonal kan nasyon na ini. Namumugtak an museo sa Walang Pampang kan [[Seine]] na sakop kan enot na ''arrondissement'' (Enot na distrito administratibo). Haros 35,000 na mga obheto gikan pa periodong ika-6 na B.K. hanggan ika-19 na siglo A.D. an nakaeksibit. Ikinaag an museo kan taon 1793, nagookupar nin hiwas na 60,000 m² asin labi nang 8,300,000 katawo an nagdalaw igdi kan taon 2007.\n[[ladawan:Venus de Milo edited.jpg|leftright|thumb|240px|An Benus nin Milo nakadugang sa Kuleksyon kan si Louis XVII an Nakatukaw]]\nIgdi sa Palasyo nin Louvre (Palais du Louvre) an museo nahaharong. An palasyong ini dati sarong kota na pinatindog ni Felipe II. Mala ta igwa pang mga tada' kan kota na ini an nahihiling. Pirang beses na pigpadakula an edipisyo. Kan taon 1674, si [[Louis XIV]] pinili na erokan an [[Palasyo nin Versailles]] asin an Louvre ginibong primeramente sarayan kan mga gamit kan hade. Kan Rebulosyon sa Pranses, ipinagboot na kan Asamblea Nasyonal na an Louvre tuyo nang sarong museo na kun saen i-eksibit an mga pamanang yaman kan nasyon.\nSa museo kan Louvre nasasaray asin makikita an kwadro kan ''Mona Lisa'', an ''Kodigo ni Hammurabi'', ''Benus nin Milo'', ''An Birhen asin an Aki Kasaro si Sta. Ana'', an ''Pinakpakan na Victoria kan Samothrace''.\n* An Opisyal na Websayt kan Louvre- http://www.louvre.fr/llv/commun/home.jsp?bmLocale=en\n17,316 mga pagliwat\nPinaghugot gikan sa "https://bcl.wikipedia.org/wiki/Espesyal:MobileDiff/12529"


Si Kim Young-sam\nSi Kim Young-sam (hangul: 김영삼, hanja: 金泳三, surat romano: Gim Yeongsam, McCune-Reischauer: Kim Yǒngsam) (namundag Desyembre 20, 1927) sarong Koreanong pulitiko, sarong aktibistang demokratiko, asin siya iyo an nagin ika-14 Presidente kan Korea na Sur poon 1993 sundo 1998. Siya an lataw na maray na pigura sa oposisyon mala ta haros 30 taon poon 1961 siya nakipagtusay sa mga diktadurang rehimen na Park Chung-hee asin ni Chun Doo-hwan.\nSi Kim napiling presidente kan 1962, an pinakaenot na sibilyan na nagkapot poder bilang presidente sa laog nin 30 taon. Nagsirbe siya nin sarong 5-taon na termino asin sa panahon na ini namoon siya sa maigot na kampanya laban sa korupsyon. Resulta kaini an duwang nagtukaw na enot bilang presidente naaresto sa kargong korupsyon . An administrasyon niya nagtolod man kan programang inaapod Segyehwa na igdi nagtaong doon sa mga internal na problema kan Sur nin Korea.\nPag aguman ninda Kim Young-sam asin Son Myung-soon (1951)\nKim Young-sam Memorial(Korea)\n[http://www.minjukorea.com/ minjukorea:Kim Young-Sam\nKinua sa "https://bcl.wikipedia.org/w/index.php?title=Kim_Young-sam&oldid=208302"\nHuring binago an pahinang ini kaitong 1 Hulyo 2021, alas 10:59.


Makanood sa Tataramon nin Dios\nSa artikulong ini, igwa nin mga hapot na tibaad naiisip mo asin ipinapaheling digdi kun saen mo mababasa sa Biblia an simbag. Maoogma an mga Saksi ni Jehova na ipakipag-olay sa saimo an mga simbag na ini.\n1. Taano an pag-agoman ta mahalagang marhay sa kaogmahan nin pamilya?\nSi Jehova, an maogmang Dios, an nagpoon kan pag-agoman. Mahalagang marhay iyan sa kaogmahan nin pamilya huling apuera sa pagkaigwa nin kaibaiba, nagtatao man iyan nin matiwasay na kamugtakan sa pagpadakula nin mga aki. Paano minamansay ni Jehova an pag-agoman? Gusto nia na iyan magin permanente asin legal na nakarehistrong pag-ibanan nin sarong lalaki asin babae. (Lucas 2:1-5) Gusto nin Dios na an mga mag-agom magin maimbod sa kada saro. (Hebreo 13:4) Tinotogotan ni Jehova an mga Kristiano na magdiborsio asin mag-agom giraray solamente kun an saindang agom nakagibo nin pagsambay.—Basahon an Mateo 19:3-6, 9.\n2. Paano maninigong tratohon kan mag-agom an kada saro?\nLinalang ni Jehova an mga lalaki asin babae tanganing magtinabangan na marhay. (Genesis 2:18) Bilang payo nin pamilya, an agom na lalaki maninigong mangenot sa pagsustento sa saiyang pamilya asin sa pagtokdo sa sainda manongod sa Dios. Maninigo na mapagsakripisyo an pagkamoot nia sa saiyang agom. Maninigong kamotan asin igalang kan mag-agom an kada saro. Huling an gabos na mag-agom bakong perpekto, mahalagang marhay na sinda makanood na magpatawad tanganing magin maogma an saindang pag-agoman.—Basahon an Efeso 4:31, 32; 5:22-25, 33; 1 Pedro 3:7.\n3. Maninigo daw na bayaan mo an saimong agom kun bakong maogma an saindong pag-agoman?\nKun kamong mag-agom nakakaeksperyensia nin mga problema, pagmaigotan na tratohon an kada saro nin may pagkamoot. (1 Corinto 13:4, 5) Dai irinerekomendar kan Biblia an pagsuwayan bilang solusyon sa mga problema sa pag-agoman. Minsan siring, sa grabeng mga kamugtakan, an sarong Kristiano kaipuhan na magdesisyon kun baga marahay na magsuway o dai.—Basahon an 1 Corinto 7:10-13.\n4. Mga aki, ano an gusto nin Dios para sa saindo?\nGusto ni Jehova na magin maogma kamo. Itinatao nia sa saindo an pinakamarahay na sadol kun paano nindo ikakaogma an saindong pagkahoben. Gusto nia na makinabang kamo sa kadonongan asin eksperyensia kan saindong mga magurang. (Colosas 3:20) Pinapahalagahan ni Jehova an ano man na ginigibo nindo tanganing omawon sia.—Basahon an Parahulit 11:9–12:1; Mateo 19:13-15; 21:15, 16.\n5. Mga magurang, paano magigin maogma an saindong mga aki?\nManinigo kamong magmaigot na itao an kakanon, istaran, asin bado kan saindong mga aki. (1 Timoteo 5:8) Alagad tanganing magin maogma an saindong mga aki, kaipuhan man nindong tokdoan sinda na kamotan an Dios asin makanood sa saiya. (Efeso 6:4) An saindong halimbawa nin pagpaheling nin pagkamoot sa Dios puedeng magkaigwa nin makosog na impluwensia sa saindong mga aki. Kun basado sa Biblia an pagtotokdo nindo, mamomolde kaiyan sa positibong paagi an kaisipan kan saindong aki.—Basahon an Deuteronomio 6:4-7; Talinhaga 22:6, An Marahay na Bareta Biblia (Bikol Popular Version).\nNakikinabang an mga aki kun pinaparigon nindo an boot ninda asin inoomaw sinda. Kaipuhan man ninda nin pagtatanos asin disiplina. An siring na pagsasanay nagpoprotehir sa sainda sa paggawe na puedeng makahale kan saindang kaogmahan. (Talinhaga 22:15) Pero, an disiplina maninigo na nungkang mayong herak o maringis.—Basahon an Colosas 3:21.\nAn Mga Saksi ni Jehova nagpublikar nin nagkapirang libro na espesyalmenteng ginibo tanganing tabangan an mga magurang asin aki. An mga librong ini basado sa Biblia.—Basahon an Salmo 19:7, 11.\nPara sa dugang pang impormasyon, helingon an kapitulo 14 kan librong ini, Ano Man Nanggad an Itinotokdo kan Biblia?, na ipinublikar kan Mga Saksi ni Jehova.


Universal Code of Conduct/Newsletter/2/bcl - Meta\nUniversal Code of Conduct/Newsletter/2/bcl\nMaugmang pag-abot sa panduwang isyu kan bareta sa Universal Code of Conduct ! An bareta na ini makakatabang sa mga Wikimedian na pirming magin embwelto sa pagpakarhay kan bagong panundon, asin makahiras man nin mga importanteng bareta, saliksik, asin paabuton na mga okasyon katakod kan UCoC. An mga tuyaw o ideya para sa masunod na isyu pwedeng ipadara sa UCoC News talk page. Pwede mo man kaming tabangan sa pagpalis sa ibang tataramon kan mga bareta asin ihiras ini sa saindong portal kan komunidad asin iba pang mga plataporma.\nRumdumon na magsubscribe igdi kun muya nindong mapagirumdon kan mga paabot na edisyon kan bareta, asin ikaag man an saindong mga username igdi kun muya nindong i-kontak para sa pagpatabang sa mga pagpalis sa ibang lenggwahe ngapit.\nMabalos sa pagbasa asin sa pagpartisipar!\n1 Ribyu sa hinaman na draft sa Panundon kan Pag-implementar\n2 An mga Targer kan Saliksik sa Harrasment\n3 Konsultasyon sa mga Functionary\n4 Harampangan na Pag-urulay\n5 Amay na pag-adaptar kan mga Komunidad sa UCoC\n6 Bagong Talaan kan Panahon para sa Interim Trust & Safety Case Review Committee\n7 Sesyon sa Wikimania\n8 Mga Blog sa Diff\nRibyu sa hinaman na draft sa Panundon kan Pag-implementar\nSa ngunyan, an drafting committee para sa ikaduwang kabtang maigut na nagtatrabaho. An mga nainot na pag-urulay nakatabang sa sainda na makapagsararo asin mailatag an mga pag-uurulayan siring kan epekto kan bias asin interseksyonalidad sa pag-imporsar kan mga panundon asin man pag-impormar sanda manungod sa inot nang mga natrabaho asin saliksik na pigkonduktar kan Wikimedia Foundation sa mga eksistido nang mga pag-implementar kan mga proseso asin idtong mga ultanan sa pag-imporsar sa laog kan satuyang pag-iriba. Ngunyan, sibot sinda sa aktwal na paghaman asin pagrebisa kan mga panundon sa pag-implementar kan UCoC. Igwa sinda ngunyan nin maabot na sa sampulong hururon kan komitiba asin minatrabaho sa luwas pa kan saindang paghuron, mantang pigpepreparar an draft sa pagribyu kan komunidad.\nAn pag-iriba sa Movement Strategy asin Governance matrabaho asin mahanap nin tabang sa pagpalis sa ibang lenggwahe kan draft na mga panundon, asin maugma ming pigreresibe an boluntaryong suporta para sa espwersong ini. Ipepresentar ini sa mga komunidad para sa komprehensibong pag-adal kabali na an kombinasyon kan lokal na konsultasyon, konsultasyon sa lenggwahe, asin sentral na pagribyu kan mga pighahaman na draft sa panundon kan pag-implementar, asin huli kaini magkakaigwa nin partisipasyon sa ano man lenggwahe o konteksto.\nAn mga Targer kan Saliksik sa Harrasment\nTangani na suportaran an panduwang kabtang kan Universal Code of Conduct (Unibersal na Panundon kan mga Gawi-gawi), an Wikimedia Foundation nagkonduktar nin proyektong saliksik nakasusog sa ekperyensya nin harrassment sa mga proyektong Wikimedia. Ini ginibo sa porma nin survey asin pirang hararuman na pakikiulay.\nAn mga survey na ipigdistribwer primaryo sa mga affiliate kan Wikimedia, nakatutok sa perspepsyon kan mga nag-responde, kaaraman, asin pakikiapil sa mga eksistidong pag-inpursar asin sistema nin pagbabareta. An mga pakikiulay, na ginibo kan mga myembro kan komunidad na pig-contact an Trust and Safety sa mga nakaaging kaso na manungod sa panghaharass, nakatutok ka eksperyensya kan mga paragamit na nakadanas nin seryoso asin sustinedong mga panghaharass.\nNadiskubre mi na igwa nin pirang mga kakundian na naglilimitar sa pakikitabangan sa sistema na ini, saro sa mga ini iyo an makaribong na sistema nin pagreport, asin pagkahandal sa magigin reaksyon kan publiko. Alagad, gabos man na sintemyento padagos na nagigin positibo asin an mga myembros kan komunidad muyang padagos na magin parte asin man kan sistema kan pag-iimpursar kan WMF, dawa igwa nin mga siring na kakundian. An ehekutibong sumaryo makukua igdi. Sa puntong ini, an detalyadong report limitado sana sa komitiba kan naghahaman kan UCoC.\nKonsultasyon sa mga Functionary\nAn urulay sa mga Functionaries sarong katiripunan kan arbitrador, nagkakapot nin advanced right, asin mga monitor sa manlain-lain na wiki tangani na mag-urulay manungod sa kakaabtan asin global na konteksto kan UCoC. An urulay kan Hunyo/Hulyo mga katakod kan inisyal na urulay kan Abril, asin ini nakasentro sa paghiras nin mga ideya, opinyon, asin impormasyon manungod sa pagpakarhay kan global na proseso sa pag-impursar kan UCoC.\nAn mga urulay sa serye na ini kan mga diskusyon, kakadiit sana an nag-atendir kumpara sa inot nang urulay, huli ta an kadakli igwa nin mas oportunidad mag-abot kan Abril. Dugang pa kaini, an urulay kan nakaaging Hunyo 27 nagsabay man sa urulay sa Movement Charter. Alagad dawa pa, an mga partisipantes sa mga urulay kan functionaries nagtau nin mga bagong impormasyon asin mga persepsyon na makakatabang sa sunod na kabtang nin urulay.\nPira sa mga sa mga urulay iyo an potensya na paagi para sa pankomunidad na ratipikasyon kan pag-impursar kan UCoC, potensyal na mga kakundian sa paghaman kan mga bagong lokal na polisiya kun sain marayo, kakundian sa pangangaipo nin mga tawo, mga paagi sa pagproseso kan mga reklamong UCoC sa global na konteksto asin gibuhon ini sa maigot na paago, asin iba pang katakod na mga isyu. An mga inisyal na urulay na ini nakatutok sa mga ideya asin pagriribayan nin mga kaisipan. An masunod na serye nin mga urulay iyo pakalihis nin publikasyon kan inot na draft kan pag-impursar kan UCoC, asin an mga partisipantes magkakaigwa nin oportunidad na hamanon an saindang mga ideya asin eksperyensya sa pagdiskurso katakod kan paghaman kan draft.\nHarampangan na Pag-urulay\nAn facilitation team kan UCoC giraray nagmukna nin saro na naman na harampangan na pag-urulay para sa mga Wikimedian tangani na idiskurso an pag-impursar kan Universal Code of Conduct kan 12 Hunyo 2021. An urulay na ini pinanginutan kan komunidad kan lenggwaheng-Koreano asin partisipantes kan iba pang ESEAP na mga proyekto sa sesyon global. An kada urulay nag-aantos hasta sa 90 minutos, mantang igwa nin total na partisipasyon kan 20 partisipantes.\nPira sa mga importanteng natukar sa urulay iyo an mga resulta sa pagsaliksik manungod sa Target kan harassment, proposal sa pagkakaigwa nin komitiba sa arbitrasyon na cross-wiki, asin moderasyon sa off-project na urulay manungod sa Wikimedia. An masunod na sesyon na urulay gigibuhon sa 17 Hulyo 2021 sa 15:00 UTC. Magibo kami nin sesyon nin urulay para sa Aleman, Pranses, asin Espanyol kasabay man kan seksyon global.\nAmay na pag-adaptar kan mga Komunidad sa UCoC\nPuon kan ratipikasyon kan Board of Trustees kan Pebrero 2021, an Universal Code of Conduct ginamit na sa mas halawig na sakop kan komunidad kan Wikimedia sa manlain-lain na mga paagi. Pirang mga proyekto, grupo, asin tiripon an nag-adaptar kan Panundon bilang giyang prinsipyo sa kun ano an pig-aandam na gawi.\nPira sa notableng mga halimbawa iyo an ngunyan na taon na Kumperensyang Arctic Knot, an Wikimedia Language Conference, na ginibo birtwal kan 24 asin 25 kan Hunyo kan limang Affiliates sa kolaborasyon sa Arctic University kan Norway. Pira sa mga Affiliate, siring kan Wikimedia Nederland asin Wikimedia UK, nag-mensyonar kan Panundon (Code) bilang parte kan saindang Simple asin Annual Plan grant sa 2021, ini pwedeng sa kagabsan na pag-adaptar o kaya man pag-ayon sana kaini sa eksistido nang polisiya sa mga gawi-gawi.\nGikan man sa mga proyektong komunidad, gabos na grupong Telegram kan Italyanong mga lenggwahe, tinipon sa irarom kan WikiNetwork group, asin ini man nagpapautob kan UCoC.\nBagong Talaan kan Panahon para sa Interim Trust & Safety Case Review Committee\nAn Interim Trust & Safety Case Review Committee (CRC) hinaman para sa pag-adal kan mga apela kan mga paragamit na direktang imbwelto sa mga kasong pigsarado na kan Wikimedia Foundation sa irarom kan akto sa mga polisiya sa harassment. Kaiba igdi an sampulong eksperyensyadong mga volunteer gikan sa komunidad kan Wikimedia. An CRC nakatalaan na magtrabaho hasta sa an Universal Code of Conduct ipigpapautob na sa pankagabsan.\nDawa na ngani na pig-aandam na an CRC matatapos sa Hulyo 1, 2021, an UCoC pig-aandam man na mapakarhay pa hasta sa Disyembre 2021. An mga myembros kan CRC nagtugot na magpadagos sa pagserbi sa komitiba hasta sa ini mahaman na.\nSesyon sa Wikimania\nAn facilitation tem nagsumite in proposal na sinda magibo nin pagpresentar kaiba an mga representante kan Wikimedia Foundation, Wikimedia affiliates, asin man an myembros kan UCoC Drafting Committee sa Wikimania 2021, na gigibuhon man sa 13 hasta 17 kan Agosto. Igwa man ini nin plano na magkaigwa nin presensya sa Community Village kan komperensya, asin ini magigin paagi sa mga myembros kan komunidad na magtau nin mga kahapotan asin ipaabot man an saindang mga sinasaboot sa Code sa hampang kan mga facilitator. Ipapaabot sa haraning aldaw an detalyes sa kun pano magpartisipar.\nMga Blog sa Diff\nUni an pirang mga bagong publikasyon sa Wikimedia Diff blog manungod sa Universal Code of Conduct, hilingon nindo:\nRetrieved from "https://meta.wikimedia.org/w/index.php?title=Universal_Code_of_Conduct/Newsletter/2/bcl&oldid=21910616"


LGU Pasacao nagpatugdok Crisis Management Center\nOtso cientos mil pesos (P800,000) an fondong ginastos kan lokal na gobierno kan Pasacao, Camarines Sur nganing mai-konstruir an Crisis Management Center (CMC) na iyo an gagamiton na temporaryong dadagusan kan mga victima nin kasulo, bagyo asin kan mga mai-istranded na pasajeros pasiring sa provincia kan Masbate.\nCada may calamidad dakul na mga pasajero pasiring sa San Pascual, Masbate an nai-istranded asin napalipas nin aldaw sa oficina kan Port Management Unit. Digdi man sinda dinadarahan nin pagkakan kan LGU-Pasacao bilang pagtabang sa sainda, sabi ni Alcalde Alcalde Niño Tayco\nAlagad dai kayang akomodaron kan nasabing oficina an dakol na istranded na pasajero orog na kun igwa nin mga aki.\nSinabi pa ni Alcalde Tayco, igwa nin hiwas na 150 metros cuadrado, may double deck na higdaan, kasilyasan para sa lalaki asin babae asin puwedeng mag-akomodar nin sisenta katao an saindang CMC sa panahon na igwa nin calamidad asin kaipuhan nin temporaryong matuturogan an mga constituentes.\nAn proyecto saro sa saiyang prioridad sa limdong kan Bottoms Up Budgetting kan taon 2014.\nAn banwaan na ini, enot sa mga banwaan sa Bicol na igwa kan siring na facilidad bilang tabang sa mga nai-istranded na pasahero.\nHuli ta palaogon na an panahon nin tig –uran asin bagyo, siniguro kan jefe ejecutivo na may dagdag kaaraman na an saiyang mga kababayan orog na si yaon sa kostal na Barangay.\nKan nakalihis na bakasyon nagkaigwa sinda nin Water Search and Rescue training na pinag partisiparan kan mga volunteers hale sa mga barangay na yaon sa gilid kan dagat. Makakatabang ini sa mga pagkakataon na igwang para-sira na naba-bagbag sa kadagatan kun igwa nin bagyo. (Melvin Machado)


BINAKAL KAN CITY HALL: Suplay kan AstraZeneca maabot sa Hunyo, sabi\nCiudad nin Naga --- Piglalaoman kan City Hall kun dai maabala maabot na an saindang suplay nin bakuna sa masunod na bulan nin Hunyo 2021 matapos pirmahan na ni Alcalde Nelson Legacion an purchase order na babakalon na AstraZeneca vaccine.\nSi Consejal Sonny Rañola, Chairman kan Committee on Health sa Sangguniang Panlungsod nagsabi kun marealisar na makaabot na sa masunod na bulan an suplay kan bakuna dapat mapunan tolos an vaccination sa mga residente kan ciudad.\nAn gobierno lokal haloy nang nagtagama nin Php50 milyon na fondo nganing ibakal nin bakuna contra sa coronavirus disease alagad an problema an abalang pag-abot kaini mantang kadakul man na nasyon asin gobierno lokal an nag-order kan AstraZeneca vaccine.\nMga senior citizens pigpunan nang tudukan nin bakuna na ginigibo sa JMR Coliseum, Ciudad nin Naga. (CEPPIO)\nIni dawa na ngani nagkapera an pharmaceutical company kan bakuna sa ibang mga nasyon mala ngani an Filipinas dai man nakabale sa natawan nin prioridad envez si mga mayayaman na nasyon.\nDinagdag pa kan consejal na igwa nang total na Php63-M mantang an dugang na Php13-M maghahale na sa fondo sa pagpagayon kan Plaza Rizal na inaprubaran na sa sesyon kan SP.\nSegun ki Alcalde Legacion na enot nang nag-asegurar sa Nagueños an implementasyon sa pagbakuna contra sa Covid- 19 para sa gabos o ‘‘ubos, gabos kun gabos’’ asin sa mga pahayag kaini sa media kan nakaaging semana dai mahahaloy maabot na sa ciudad an suplay matapos saiyang pirmahan an PO.\nNangangahulogan an matutudokan nin bakuna maabot sa 224,668 na residentes kan ciudad o 100 por ciento kan populasyon.\nSa orinihal na plano an mass vaccination masikad ngunian na Mayo 2021 alagad nagpalyar mantang na-aabala an pag-abot kan suplay kan AstraZeneca.\nAn vaccine na hale sa British-Swedish multinational pharmaceutical-biopharmaceutical company igwang 70-90 percent efficacy asin an presyo cantidad Php610.00.\nAn sinambit na vaccine iyo an napili kan City Hall sa apat na iba pang mga companiya na hale sa Russia asin China.\nMientras tanto sa taon 2022, liwat ma-alokar nin Php50 milyon sa annual budget kan ciudad para sa 50 por ciento kan bilog na populasyon kan ciudad.\nIgwa nang enot na tudokan kan Sinovac vaccine hali sa suplay kan Department of Health (DOH), alagad an pig-prioridad iyo an mga health workers, frontliners asin sa ngunian an senior citizens na ginibo sa Jesse M. Robredo Coliseum. (DPA)


Minatubod Ako Sa Diklom: BANGON BIKOL\nPosted by Kristian Cordero at 5:42 PM\nTamaununon (sabi ngani kan mga taga-Tabaco) ka nanggad. Daing ibang dapat kundi an magbangon. Sa gabos, sa pagkadungkal, sa orog pang pagiging biktima kan mga may poder. Pagkatapos kan gabos, kita man sana an matindog kan satuyang sadiri, ang mabungkaras gurano man kahararom an pagkalubong sa dugi o lugta kan baha. Kaya kita man giraray na mga Bikolnon na maski dai duman sa satuyang rona, naka-distierro sa siyudad o sa ibong kan dagat, iyo an kaipuhan umiro, magkaburugkos, magpihagot na tabangan makabangon an satong mga tugang na itoon sa lugar na pinangyarihan. Sabi ngani ni Jun Ragragio hali sa saiyang pagpuli, "Nature has waged a war against Albay [specifically]." Dai talagang ibang puwedeng gibohon kundi an pagkaburugkos.\nP.S. Bisitahon mo man tabi asin hilingon an sakuyang bagong blogspot, in the same blogspot host as yours.